Кредитни сўндириш усуллари | Кредит бўйича тўловлар - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nКредитни сўндириш усуллари | Кредит бўйича тўловла...\nКредитни сўндириш усуллари | Кредит бўйича тўловлар\nОхирги янгиланиш: 24.Апр.2021 12:16 PM\nКредитни сўндириш усуллари\nСиз банкдан кредит олсангиз, албатта у бўйича ойлик тўловларни амалга оширишингиз зарур бўлади. Кредит бўйича ойлик тўловлар икки усулда амалга оширилиши мумкин: ҳар ой бир хил суммада ёки суммасидан келиб чиқиб бўлинган миқдорларда тўловларни амалга ошириш. Булар аннуитет ёки дифференциал тўлов усуллари деб аталади. Ҳар бирини алоҳида батафсил кўриб чиқамиз.\nАннуитет тўлов усули бу нима?\nКредитни сўндиришнинг аннуитет усули бу кредитни сўндиришнинг шундай усулики, унда сиз банкка кредит бўйича тўловлар графигига асосан ҳар ой бир хил миқдордаги суммани ўтказиб боришингиз лозим бўлади. Сиз узоқ муддатга кредит олсангиз, биринчи ойларда тўловларнинг катта қисмини фоиз тўловлари ташкил этади. Асосий қарз аста секинлик билан қисқариб боради.\nFinlit.uz кредит калькулятори ёрдамида мисол кўриб чиқамиз:\nДейлик, сиз 10 000 000 сўм миқдорида 6 ой муддатга йиллик 23% асосида кредит олмоқчисиз.\nКредит бўйича ойлик тўлов суммаси 1 780 240,71 сўмни ташкил этади.\nҲар ойда кредитни сўндириш суммаси ва фоиз тўловларининг нисбати ўзгариб боради. Биринчи ойда сиз 191 666,67 сўм миқдорида асосий қарзни тўлайсиз. Сўнгги ойда эса асосий қарз бўйича тўлов 1 746 761,13 сўмни ташкил қилади, фоиз тўловлари эса бор-йўғи 33 479,59 сўм бўлади.\nСиз банкка тўлайдиган умумий кредит миқдори 10 681 444,29 сўм бўлади.\nАгар кредит муддати узоқроқ бўлса, кредитни сўндириш давомида асосий қарз суммаси ва фоиз тўловларининг нисбати ўзгаради.\nХудди шу мисолни шартларини бироз ўзгартирган ҳолда кўриб чиқамиз:\nДейлик, сиз 10 000 000 сўм миқдорида кредит олмоқчисиз. Аммо, 6 ойга эмас, энди 2 йилга (24 ойга), 23% асосида. Ушбу шартларда:\nОйлик тўловлар миқдори 523 733,06 сўмни ташкил этади.\nБиринчи ойда сиз 332 066,39 сўм миқдорида асосий қарз бўйича тўловларни ва 191 666,67 сўм миқдорда фоиз тўловларини амалга оширасиз биринчи ойда умумий тўлов миқдорининг деярли ярмини фоиз тўловлари ташкил қилади, сўнгги ойда эса фоиз бўйича тўлов бор-йўғи 9 849,44 сўмга тенг бўлади.\nСиз банкка тўлайдиган умумий кредит миқдори 12 569 593,45 сўм бўлади.\nКредитни сўндиришнинг дифференциал усули бу нима?\nКредитни сўндиришнинг дифференциал усули бу кредитни сўндиришнинг шундай усулики, унга кўра ҳар ой асосий қарз бўйича бир хил сумма тўлаб борилади, фоиз тўловлари эса кредит қолдиғи камайиб бориши билан бирга аста-секин камайиб боради.\nБиринчи ойларда тўловлар миқдори энг юқори бўлади ва ҳар ой кичрайиб боради. Сўнгги ойда тўлов миқдори биринчи ойга нисбатан анча кам бўлади.\nFinlit.uz кредит калькулятори ёрдамида худди юқорида келтирилган шартлар билан мисол кўриб чиқамиз\n10 000 000 сўм миқдорида 6 ойга 23% асосида кредит. Кредитни сўндиришнинг дифференциал усулида ойлик тўловлар миқдори қуйидагича бўлади:\nҲар ойлик тўлов суммалари бир-биридан фарқланади. Шундай қилиб, биринчи ойда тўлов 1 855 707,76 сўмни ташкил этади ундан 189 041,10 сўм фоиз тўловлари. Сўнгги (6) ой учун тўлов миқдори 1 698 173,52 сўмга тенг бўлади ундан фақатгина 31 506,85 сўм фоиз тўловлари.\nСиз банкка тўлашингиз зарур бўлган умумий сумма 10 672 146,12 сўмга тенг.\nМуддат узайтирилган тақдирда, масалан, 24 ойга, биринчи тўлов ҳажми 605 707,76 сўмни ташкил этади, шундан 189 041,10 сўм фоиз тўловлари. Сўнгги ойда (24) тўлов ҳажми 424 805.94 сўмга тенг бўлади ундан 8 139,27 сўм фоиз тўловларига тенг.\nКредит муддати икки йил бўлганда, банкка тўланиши зарур бўлган сумма12 398 721,46 сўмни ташкил этади.\nИкки тўлов усулининг фарқи нимада?\n10 000 000 сўмлик кредит бўйича тўловларни икки хил усулда амалга оширишни солиштириш натижасида хулоса қилишимиз мумкинки, дифференциал тўлов усули аннуитетга нисбатан 6 ой ва 2 йил муддат учун мос равишда 9 297,82 сўмга ва 170 871,99 сўмга фойдалироқ эканини кўришимиз мумкин.\nДемак, кредитни аннуитет ва дифференциал усулда сўндиришни таққослайдиган бўлсак, шартлар бир хил бўлганида биринчи ҳолатда тўловлар миқдори бирмунча кўп бўлади.\nУшбу тўлов усулларининг афзалликлари ва камчиликлари\nКредитни сўндиришнинг аннуитет усули:\n+ сиз ҳар ой қанча миқдорда тўлов амалга оширишингизни аниқ биласиз. Кредит мажбурияти бўйича ўз харажатларингизни билган ҳолда, бюджетингизни янада аниқ режалаштира олишингиз мумкин.\n- биринчи тўловлар таркибида фоиз тўловлари катта қисмни ташкил этади.\nКредитни сўндиришнинг дифференциал усули:\n+ муддатнинг сўнгги ойларида кредит бўйича тўлов миқдори камайиб боради, чунки, асосий қарз ва фоиз тўловлари мос равишда камайиб боради.\n- кредит бўйича тўловларнинг бошида катта молиявий босим.\nЭслаб қолинг! Фоизлар кредит қолдиғи бўйича ҳисобланади. Кредитни сўндириш графигида белгиланган суммадан кўпроқ тўловни амалга оширсангиз, кейинги ой учун ҳисобланадиган фоиз тўловлари суммасини камайтирган бўласиз.


ЎзА - Жаҳон чемпионати чорак финал иштирокчиси Ғанишер Холмуродов қаерда?\n23.07.2018 18:50 Чоп этиш версияси\nЖаҳон чемпионати чорак финал иштирокчиси Ғанишер Холмуродов қаерда?\n2011 йили ўсмирлар терма жамоамизнинг Мексикада ўтган жаҳон чемпионатида чорак финалга қадар етиб бориб, дунё футбол оммасининг эътиборига тушган даврни ҳали ҳеч ким унутганича йўқ.\nТерма жамоамиз дарвозасини қўриқлаган Ғанишер Холмуродовнинг маҳорати ва шижоатига ҳамма тан берганди ўшанда. Лекин маълум вақт ўтгач, Ғанишер футбол оламида кўринмай қолди. Ваҳоланки, унинг футболдаги келажагига кўпчилик умид қилганди, миллий термамизга ворис етишиб чиқаётганлигидан мамнун эди.\n2010 йили 16 ёшлилар ўртасида Осиё чемпионатининг финал босқичи Тошкентда ташкил этилди. Александр Евстафеев устозлигидаги термамиз мусобақанинг финал босқичида ҳакамларнинг қўпол хатолари эвазига КХДР термасига мағлуб бўлса-да, жаҳон чемпионати йўлланмасини ҳал этиб бўлганди.\nОрадан бир йил ўтиб, ўсмирларимиз Мексикага сафар этишди. Ўз гуруҳларида АҚШ (2:1), Чехия (2:1) термаларини енгиб, фақат Янги Зеландияга (1:4) имкониятни бой берсалар-да, гуруҳ ғолиби сифатида нимчорак финалга чиқишди. Бу босқичда Австралия термаси ҳам ўзбекистонликлар олдида “ип эшолмади” – йирик ҳисобда мағлубиятга учради (0:4). Чорак финалда эса ёш футболчиларимизга уругвайликлар рақиблик қилишди.Афсуски, бу ўйинда омад Уругвай термасига насиб этди (0:2). Ўз ватанларига қайтган ўсмирларимиз иззат-икром билан кутиб олинган, ҳар бирлари автомобил совғалари билан тақдирланган эди.\nҚаҳрамонимиз Ғанишер Холмуродов ҳам барча футболчилар каби обрў-ҳурматга эга бўлди. “Машъал” футболи тарбияланувчиси Ғанишер жаҳон чемпионатидан кейин ҳам фаолиятини шу жамоада давом эттирди. 2013 йилнинг иккинчи даврасидан “Металлург” клубига ижарага берилди, 2015 йилги мавсумни эса мамлакат биринчилиги иштирокчиси “Аланга” жамоасида ўтказгач, ҳарбий хизматга кетди. Қайтди, фақат футболга эмас, бошқа соҳага...\nХабарингиз бор, Қарши шаҳрида пляж футболи бўйича Ўзбекистон Кубоги мусобақаси ўтказилди. Шу ерда Ғанишер Холмуродовни учратдик. У вилоят давлат хавфсизлик хизмати ходимларидан иборат “Адолат” жамоаси шарафини ҳимоя қилаётган эди. Турган гапки, унга берган биринчи ва сўнгги саволимиз шундай бўлди: “Футболни нега ташладингиз?”\nУнинг жавоби ҳам қисқа ва тушунарли бўлди: “Машъал”да камол топдим, обрў орттирдим. Барча футболчилар каби омадимни бошқа, кучлироқ клубларда синаб кўрмоқчи бўлдим. Лекин клуб менга рухсат бермади. Охир-оқибат касбимни ўзгартиришни ихтиёр этдим. Тўғри, касбим ўзгарди, лекин, мана кўриб турибсиз, футболни тарк этганим йўқ, ҳамон майдондаман”.


15.04.2018 15:22 0 3177\n2018 йил 14 апрель кунидан 15 апрель кунига ўтар кечаси Тошкент шаҳар ИИББ ЙҲХБ шахсий таркиби томонидан тадбир ўтказилди. Бу ҳақда Тошкент шаҳар ЙҲХБ хабар берди.\nТошкент шаҳри ҳудудида йўл ҳаракати қоидаларига риоя қилмасдан катта тезликда ҳаракатланаётган, шунингдек, пойга уюштираётган транспорт воситаларига нисбатан маъмурий баённомалар расмийлаштирилди.\n15 апрель куни соат 01.19 ларда, М.Улуғбек тумани, М.Улуғбек кўчасида катта тезликда ҳаракатланиб юрган «Кобалт русумли автоулов тўхтатилиб текширилганда, ҳайдовчиси З.О. автоуловни спиртли ичимлик истеъмол қилган ҳолда бошқариб юргани аниқланиб, унга нисбатан маъмурий баённома расмийлаштирилиб, автоулов вақтинчалик жарима майдонига қўйилди.\nШу куни соат 00.05 ларда, Чилонзор тумани, Чўпонота кўчасида катта тезликда ҳаракатланиб юрган «Ласетти» русумли автоулов тўхтатилганда, ҳайдовчиси А.А. спиртли ичимлик истеъмол қилган ҳолда бошқариб юргани учун унга нисбатан маъмурий баённома расмийлаштирилиб, автоулов вақтинчалик жарима майдонига қўйилди.\n14 апрель куни соат 18.05 ларда Шайхонтоҳур тумани, КХАЙ кўчасида катта тезликда ҳаракатланиб юрган «Спарк» русумли автоулов тўхтатилганда, ҳайдовчиси ЙПХ инспекторининг тўхташ тўғрисидаги ишорасига бўйсунмасдан ҳаракатланиб кетган. Кўрилган чора-тадбирлар натижасида тўхтатилиб, ҳайдовчи Ю.Ш.га нисбатан маъмурий баённома расмийлаштирилиб, автоулов вақтинчалик жарима майдонига қўйилди.\nБундан ташқари, тадбир давомида 7 та спиртли ичимлик истеъмол қилган ҳолда бошқарган, 1 та мажбурий суғурта полисисиз, 2 та ЙПХ инспектори талабларига бўйсунмай ҳаракатланган ҳайдовчиларга нисбатан маъмурий баённомалар расмийлаштирилди.\nАйни пайтда бу борада тадбирлар давом эттирилмоқда.\nЖамият 07/02, 09:53\nЖамият 05/02, 18:05


Сурияда россиялик ҳарбий хизматчи нега жонига қасд қилгани айтилди\n10:01 / 29.10.2015\nАйтилишича, Костенко тўй ва автомобилга пул ишлаш учун ўз ихтиёри билан Сурия операциясига қўшилган. У доимий равишда севган қизи Татьяна Супрун билан телефон орқали мулоқот қилган.\nУнинг телефонларидаги SMS-хабарлар таҳлили шуни кўрсатдики, улар ўртасидаги муносабатлар анча мураккаб бўлган: қиз мулоқот ўрнатиш ташаббусини кўрсатмаган, йигитнинг хабарларига эса қўпол жавоблар берган.\n24 октябрь куни Костенко қизга қўнғироқ қилган, аммо қиз меҳмонда эканлигини айтиб, мулоқот қилишдан бош тортган.\nЎша куни аскар ота-онаси билан телефон орқали ярим соат гаплашган ва, хизматдошларининг таъкидлашича, анча мамнун ва хурсанд кўринган.\nСоат 16:00да у ҳарбий машинага миниб, автопарк томон кетган. Орадан бир муддат ўтиб унинг танаси топилган. Унинг иккала телефонида ҳам охирги қўнғироқлар севган қизига йўлланган эди, аммо, таъкидланишича, 10га яқин қўнғироққа Супрун жавоб бермаган.\nАйримлар бу версияни шубҳа остига олмоқда ҳамда Костенконинг ўз жонига қасд қилишига асос кўрмаяптилар. Жумладан, Татьяна Супрун уларнинг муносабати яхши бўлганлигини, охирги куни телефондан гаплашганларини таъкидламоқда.\nВадим Костенко Краснодар ўлкасининг Гречаная Балка қишлоғида дафн этилди.


OSCE АКАДЕМИЯСИ ТАЛАБАЛАРНИНГ БИРИНЧИ ГУРУҲИНИ ҚАБУЛ ҚИЛДИ\nҚирғизистон Республикаси ҳукумати ташаббуси билан 2002 йили Бишкекда Европада Хавфсизлик ва Ҳамкорлик ташкилотининг Академияси очилган эди.\nКуни кеча академия аспирантурасида Қозоғистон, Қирғизистон, Тожикистон, Италия ва Буюк Британиядан келган 25 талаба ўқишни бошлади. 25 талаба орасида ўзбекистонлик ёшлар ҳам бор.\n"ЕХҲТ Бишкек Академияси таъсис этилганидан буён ўтган давр ичида, - деб маълум қилди Озодлик радиосига берган интервьюсида ташкилотнинг сиёсий масалалар бўйича ходими Питер Филц, - Академия ўз концепцияси ва ўқув дастури устида Германия, Голландия, Австрия ва Швейцариядаги ҳамкорлари, Марказий Осиёдаги экспертлар билан биргаликда иш олиб борди. Куни кеча қабул қилинган гуруҳ биринчи талабалардир".\nХўш, ЕХҲТ Академиясининг бошқа ўқув юртларидан фарқи нимада?\nБу янги типдаги ўқув дарғоҳидир, дейди ҳамсуҳбатимиз. Унда таҳсил олувчилар минтақа хавфсизлигини таъминлаш, зиддиятларнинг олдини олиш ҳамда минтақавий ҳамкорлик принципларини ўрганадилар.\nЎз концепциясига кўра, ЕХҲТнинг Бишкекдаги Академияси минтақавий ўқув даргоҳидир. У уч йўналишда иш олиб боради. Биринчидан, бу ерда аспирантлар ҳамда магистрлар учун курслар ташкил қилинади. Бишкек Академиясидаги бу курсларнинг бошқа давлатлардаги ўқув юртларида ташкил этилувчи курслардан фарқи шундаки, унда фақат минтақавий масалаларга эътибор қаратилади, деб маълумот берди ЕХҲТ вакили.\nИккинчидан, Бишкек Академиясида илмий изланишлар олиб борилади. Бу изланишлар ҳам минтақа хавфсизлиги масалалари устида бўлади. Ва ниҳоят, учинчидан, Академияда минтақа мамлакатлари давлат амалдорлари учун турли семинарлар, ўқув машғулотлари ўтказилади. Бу соҳадаги ишлар бошланган ҳам, дейди Питер Филц.\nШу ўринда, ЕХҲТнинг Бишкек Академиясида мактабни эндигина битирган йигит-қизлар ўқиши мумкинми, деган саволимизни беришга ҳожат қолмади. Бу ўқув даргоҳида ўқишга фақат олий маълумотли ёшлар қўшимча ихтисосга эга бўлиш учун ўқийдилар.\nМақсадимиз ЕХҲТнинг Бишкек Академияси тўғрисида ҳикоя қилиб бериш экан, суҳбатдошимиздан бу ўқув даргоҳи фаолиятини ким назорат қилиб боради, уни молиялаш билан ким шуғулланади, деб ҳам сўрадик. Питер Филцга кўра, Академия фаолиятини Ҳомийлар кенгаши назорат қилиб боради.\n- Кенгаш аъзолари сафида минтақадаги давлатлар, ҳорижий донор мамлакатлар вакиллари бор, афсуски, минтақадаги биргина мамлакат - Туркманистондан вакиллар йўқ, - дейди Питер Филц.\nАкадемия минтақадаги турдош ўқув юртлари билан ҳамкорлик қилишдан манфаатдордир. Чунки у минтақадаги мамлакатлар ўртасидаги ҳамкорлик алоқаларини мустаҳкамлашга ҳисса қўшишни ўз олдига мақсад қилиб қўйган. Академия минтақанинг бўлғуси лидерлари бир-бирлари билан танишишлари, минтақавий муаммоларни биргаликда ҳал қилишни ўрганишлари учун бир майдондир, дейди ЕХҲТ вакили.\nЕХҲТнинг Бишкекдаги Академиясида 2 феврал куни ўқишни бошлаган 25 кишилик биринчи гуруҳ беш ой мобайнида минтақавий ва халқаро хавфсизлик масалаларини муҳокама қилади. Гуруҳнинг машғулотлари шу йилнинг 30 июнида ниҳоясига етади.


ТАДБИРКОР ЁРДАМНИ ҚАЕРДАН ОЛАДИ?\nФаол тадбиркор ким? Нафақат рақобатбардош маҳсулот ишлаб чиқаришга қодир, энг муҳими, ишлаб чиқаришга инновацияни олиб кирган ишбилармон инсон. Тадбиркор бўлиш учун инсонга иқтидор, қобилият, уддабуронлик ва меҳнатсеварлик керак.\nЮртимизда тадбиркорларнинг ҳуқуқлари ва қонуний манфаатлари муҳофазаси кучайтириляпти, бизнесни ташкил этиш ва юритишга ҳар томонлама кўмак кўрсатилиб, сифатли давлат хизматлари тақдим этиляпти. Чет эл инвестицияларининг кенг жалб этилиши ва маҳаллий ишлаб чиқарувчиларнинг маҳсулоти ташқи бозорларга чиқишига кенг имконият яратилмоқда.\nМазкур жараёнда Ўзбекистон Савдо-саноат палатаси тадбиркорларга ҳар томонлама кўмак бермоқда. Хўш, тадбиркор Палатанинг қандай ёрдамидан фойдаланиши мумкин?\n— Тадбиркорларнинг ҳуқуқларини ҳимоя қилиш, ўз фаолиятини йўлга қўйишда уларни қўллаб-қувватлаш асосий мақсадимиздир, — дейди Ўзбекистон Савдо-саноат палатаси раисининг биринчи ўринбосари Ислом ЖАСИМОВ. — Тадбиркорлик субъектлари манфаатлари ҳуқуқий ҳимоясини таъминлаш мақсадида ўтган йили Палата томонидан 44 059 та даъво аризаси киритилиб, шундан: 34 366 таси қаноатлантирилган, 217 таси рад этилган, қолганлари ҳозирда судларда кўрилмоқда.\n— Тадбиркорларга ҳалиям эскича, «тадбиркорми, демак, ўғри» қабилида муносабат кўрсатиш ҳоллари учрайдими?\n— Бу каби ҳолатлар, афсуски, ҳалиям учрайди. Бир ногирон новвой опа маҳаллада нон ёпишни йўлга қўйган. Бироқ маҳалла оқсоқоли унинг новвойхонасини қулфлаб, тўрт ой ишлашга йўл қўймабди. Шунда у ёрдам сўраб, Палатага мурожаат қилган. Хуллас, Палата суд орқали унинг тадбиркорлигини тиклашга ва кўрилган моддий зарарнинг қопланишига амалий ёрдам берди.\n— Экспорт қилувчи тадбиркорнинг хорижлик харидорга келишувдагидан мутлақо бошқа сифатдаги маҳсулотни ўтказмоқчи бўлиши ўзи ўтирган шохни кесиш эмасми?\n— Бундай тадбиркор нафақат ўз ишининг белига тепади, балки бошқа, ҳалол экспортчиларнинг ҳам номига доғ туширади. Кейин ўша хорижлик харидор бошқа юзтасининг фикрини салбий томонга ўзгартириб юбориши мумкин. Хуллас, бундан ўта салбий ва зарарли ижтимоий фикр келиб чиқади. Гап шундаки, экспортга маҳсулотлар «Made in Uzbekistan» белгиси остида чиқади, яъни давлатимиз номидан. Аслида экспортчи тадбиркор ўз фаолиятига ҳалол ва виждонан ёндашиши керак. Бири калта ўйлаб, бошқаси қонун-қоидаларни яхши тушунмай, хуллас, турли сабаблар билан шундай қилади. Аммо маҳсулотини ноҳалол йўл билан ўтказишга уринганларни экспорт қилиш ҳуқуқидан бутунлай маҳрум қилиш керак, деб ўйлайман.\nМисол учун, бир тадбиркор уч хил навдаги 149 тонна олмани музлатгич омборга битта ҳароратга қўйган. Аммо бу нотўғри. Аслида уч нав уч хил ҳароратда сақланиши лозим. Хуллас, маҳсулотнинг кўпи яроқсиз ҳолга келган. Тадбиркор палатага мурожаат қилганида, унга бундай маҳсулотни экспортга жўнатмаслиги тушунтирилган. Бироқ у ички бозор нархига рози эмас. Хуллас, тадбиркорнинг боши қотган...\nШу каби ва бошқа ҳолатларнинг олдини олиш мақсадида Палата қошида жами 6 та ўқув маркази, хусусан, Қорақалпоғистон Республикасида, Қашқадарё, Наманган, Бухоро, Сурхондарё, Самарқанд вилоятларида нодавлат таълим муассасалари ташкил этилган бўлиб, 2017 йилда жами 3 883 та фаолият юритаётган тадбиркорлар ва тадбиркорликни бошлаш истагида бўлган фуқаролар ўқитилди. Германия халқаро ҳамкорлик маркази молиявий кўмагида 27 нафар тадбиркор хорижда амалиёт ўтади. Яқинда Грецияга ҳам тадбиркорларни олиб бориб келдик. Улар тажриба алмашиб қайтдилар. Хуллас, бу борада доимий ҳаракатда ва изланишдамиз.\n17:31, 13.12.2018 ✔364\n17:31, 13.12.2018 ✔320\n16:08, 29.11.2018 ✔496\n✔ 364  17:31, 13.12.2018\n✔ 320  17:31, 13.12.2018\n✔ 326  16:08, 29.11.2018\n✔ 389  17:31, 22.11.2018


masnaviy jaloliddin rumiy жалолиддин румий\nМаҳсулот коди: 3061\nМаҳсулотни кўрганлар сони: 1043\nШарқ оламининг улуғ мутафаккири Мавлоно Жалолиддин Румийнинг «Маснавийи маънавий» асарининг маъно қатламини очишга бағишланган шарҳлар кўплаб битилган. Чунки «Маснавийи маънавий» мажозий услубдаги қизиқарли ва содда ҳикоялардан иборат бўлса ҳам, уларнинг ҳақиқат қатламини идрок этиш осон кечмайди. Шу маънода айтиш мумкинки, мазкур асарнинг шарҳига асосланган ушбу рисола юртимизда мутаассиблик ва фирқачилик каби маънавий иллатларнинг моҳияти ва келиб чиқиш сабабларини англашда ўқувчиларга яқиндан ёрдам беради.\nТаржимон: Рустамжон Раҳматуллоҳзода\nНоми: «Маснавийи маънавий» 1-китоб, 6-жуз\nҲажми: 306 бет\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2018 йил 16 ноябрдаги 6253-рақамли хулосаси асосида тайёрланди.\nВаҳий нури таъсиридан ваҳий котибининг муртад бўлиши. У оятни пайғамбар алайҳиссаломдан олдин ўқиди ва ўзича мен ҳам ваҳийни маҳалли бўлибман, деб гумон қилди\nБалъами Боъурнинг «Мусо алайҳиссалом ва унинг қавми қамал қилган шаҳарларидан ноумид қайтсинлар» деб дуо қилгани ва ушбу дуонинг ижобат бўлгани. Эй Муҳаммад соллаллоҳу алайҳи васаллам, уларга (ўз қавмингизга) ушбу қиссани ўқиб беринг. Оятларимизни унга берганимизда уларга амал қилмай, натижада шайтон уни эргаштирди ва у йўлдан адашди.\nҲорут ва Морут ўз покдомонликларига ишонганлар ва дунё аҳли билан омухта бўлишни орзу қилиб фитнага учраганлари.\nҲорут ва Морут қиссасининг давоми. Уларнинг дунёда, Бобил чоҳидаги азоб ва уқубатлари\nНассга қарши (Ҳақ таоло амрига қарши) биринчи бўлиб қиёс келтирган зот бу иблис эди\nОлий маънавий мартабада бўлганлар ўзларининг розларини ва ишқларини ҳамда мастликларини жоҳиллардан пинҳон тутишлари ҳақида.\nРумийлар ва чинийларнинг наққошлик санъатида ўзаро мусобақа қилганликларини қиссаси.\nҚуллар ва хожадошлар биз терган меваларни Луқмон еди, деб туҳмат қилганлари\nРасулуллоҳ алайҳиссаломнинг саволларига жавоб бергувчи Зайд қиссасининг давоми\nПайғамбар соллаллоҳу алайҳи васаллам Зайдга ушбу сирни бундан ортиқ ошкор қилмай итоат қил деганлари\nЯна Зайднинг ҳикоясига қайтмоқ\nУмар розияллоҳу анҳу халифалиги замонида шаҳарга ўт тушгани\nДушман амирал мўминин Алий каррамаллоҳу важҳаҳунинг юзларига тупургани ва Алий каррамаллоҳу важҳаҳу қўлларидаги қилични ташлаб юборганлари.\nУл кофир Алий каррамаллоҳу важҳаҳудан менга ғолиб келиб нима учун шамширингни ташлаб юбординг, деб савол сўрагани\nАмирал мўминин Алий каррамаллоҳу важҳаҳунинг жавоблари\nПайғамбар соллаллоҳу алайҳи васаллам амирал мўминин Алий каррамаллоҳу важҳаҳунинг жиловорини қулоғига Алий сени қўлингда шаҳид бўлади деганлари\nОдам алайҳиссалом иблиснинг залолатини кўриб ажабланганлари\nАмирал мўминин алий каррамаллоҳу важҳаҳунинг ҳикоясига қайтмоқ ва у зот ўз хунлари учун афу қилганлари\nРикобдор Алий каррамаллоҳу важҳаҳуга келиб Аллоҳ йўлида мени ўлдириб су-ул-қазодан қутқаринг дегани\nПайғамбар соллаллоҳу алайҳи васалламнинг Макка ва Маккадан бошқа ерларни фатҳ қилиш истаклари дунёнинг муҳаббати эмас, балки бу Аллоҳнинг амри эди. Чунки ул зот айтдилар: Дунё мурдор ўлимтикдир уни толиби итлардир.\nАмирал мўминин Алий каррамаллоҳу важҳаҳу ўзларининг қаринилар ва муҳиббига: сен менинг юзимга тупурдинг, ғазабим қўзгалди. Сени ўлдириш амалимда ихлос қолмади. Мана шунинг ўзи ўлдирмасликка сабаб бўлди деганлари


21:41 / 01.12.2016 3170 pdf Ўқиш режими + -\nАжал ҳам, ризқ ҳам бошқа барча нарсалар каби фақатгина Аллоҳ таолодан эканлигига аниқ ва тўлиқ ишониш муҳим нарсадир.\nБу нарса айниқса, зоҳидлик йўлига юрганларда яққол намоён бўлиши зарурлиги туфайли бу ерда шу масалага оид ҳадиси шарифлар келтирилмоқда. Аслида бу масала ҳам ақоидга боғлиқ масалалардан бўлиб, у аввал ўрганиб ўтилган эди. Ажал ва ризқнинг Аллоҳ таолодан эканлиги ва уларнинг миқдори ва вақти чегараланганлигига умумий эътиқод қилиш лозим ва лобуддир. Аммо улар ҳақидаги тафсилотлар фақат Аллоҳ таолонинг илмига ва Уммул Китоб — Лавҳул Маҳфузга хосдир. Айниқса, бу нарсаларга иш содир бўлгандан кейин амал қилиш матлубдир. Ризқи улуғ бўлган банда буни Аллоҳ таолодан деб билиб, шукр қилмоғи ва оз бўлганда ҳам буни Аллоҳ таолодан деб билиб, сабр қилмоғи лозим. Ўзига яқин кишиларнинг жонига мусибат етганда ажалга чап бериб бўлмаслигини эсламоқ керак.\nШу билан бирга, баъзи ҳолатларда бу икки масалада ҳам ўзгариш юз бериши мумкинлигини ҳам билиб қўйиш керак. Аллоҳ таоло Раъд сурасида:\n«Аллоҳ нимани хоҳласа, маҳв қилур, нимани хоҳласа, собит қилур. Она Китоб Унинг даргоҳидадир», деган.\nҲа, Аллоҳ таоло дунёдаги нарсалардан нимани хоҳласа, фойдасиз ёки муддати битди, деб топса, маҳв этади, йўқотади. Нимани фойдали деб топса, турсин деса, собит қилади, қолдиради. Буларнинг ҳаммаси битиб қўйилган, бундан бошқа нарсалар ҳам ёзилган Она Китоб Аллоҳнинг ҳузуридадир. Шу жумладан, ризқ ва ажал масаласи ҳам Аллоҳ таолонинг азалий илмига оид нарсалар бўлиб, уларни ўзгартиришга ҳам фақатгина ҳар бир нарсага қодир бўлган Аллоҳнинг Ўзи қодирдир.\n«Ажаллари келган вақтида бирор соатга кетга ҳам, олдинга ҳам сура олмаслар», деган (Наҳл, 61).\nДунёга келган ҳар бир шахснинг белгиланган ажали бўлиб, ўша ажал келганда бу дунёни албатта тарк этиши ҳақиқатдир. Шунингдек, оламдаги ҳар бир уммат, ҳар бир халқ ва ҳар бир қавмнинг ҳам белгиланган ажали бор. Бу ажал муқаррар суратда, ўз вақтида келади. Уни на бирор соат олдинга, на бирор соат ортга сура оладилар.\n«У сизларни лойдан яратган, сўнгра ажални белгилаб қўйган Зотдир. Белгиланган ажал эса Унинг ҳузуридадир. Шундан кейин ҳам сиз шак келтирурсиз», деган.\nЯъни, Аллоҳ сизларнинг отангиз бўлмиш Одамни лойдан яратди. Шу билан бирга, ҳар бирингизнинг бу дунёда қанча муддат яшашингизни — ажалингизни белгилаб қўйди. Охиратда қайта тирилишингиз ҳам белгили бўлди. Ушбу ишларни билиб туриб ҳам, яна шак-шубҳа қиласиз-а!\nЛойдан ясалган жасадга жон киритиш ҳозиргача ҳаммани лол қолдираётган ҳаёт масаласидир. Жонли махлуқотлардаги жон қаердан пайдо бўлган? Уни кўриш мумкинми? Уни илмий тажрибаларда, лабораторияларда яратиб бўладими? Худосизлар ҳар қанча уринсалар ҳам, жон ва ҳаёт ҳақидаги бунга ўхшаш саволларга жавоб топа олмадилар.\nШунингдек, жонни берган Зот уни қачон қайтиб олишини — ажалини ҳам белгилаб қўйган. Қачон олишини Ўзидан бошқа ҳеч ким билмайди. Бу дунё ажалидан сўнг бир куни у дунё учун белгиланган қиёмат вақтини ҳам тайин этган. Бу вақтнинг, яъни, қиёматнинг қачон бўлишини ҳам Ўзидан бошқа ҳеч ким билмайди. Мана шу аломатлар ақл-инсофи бор инсонларга ягона Аллоҳга иймон келтириш, Унга ўзгани тенглаштирмаслик учун далил ва омил бўлиши керак. Лекин шундан кейин ҳам шак-шубҳа қиладиганлар бор.\n«Ҳар умматнинг ўз ажали бор. Ажаллари келган вақтда бир соатга орқага ҳам, олдинга ҳам сура олмаслар», деган (49-оят).\nАллоҳ азоб юборишни хоҳласа, азоб келади, хоҳламаса, келмайди. Сизлар шошилиб, ҳадеб сўрайверманглар:\n«Ҳар умматнинг ўз ажали бор».\nАжални Аллоҳ таолонинг Ўзи белгилаб қўйган ва унинг қачон келишини ҳам фақат У Зотнинг Ўзи билади. Аммо умматлар:\n«Ажаллари келган вақтда бир соатга орқага ҳам, олдинга ҳам сура олмаслар».\nАжал келган соатнинг айни ўзида ҳалок бўладилар. Бунга ўтган умматлар, хусусан, Қуръони Каримда зикри келган умматлар ёрқин мисолдир. Баъзи уламоларимиз умматларнинг ҳалокати фақат жисмоний бўлиши шарт эмас, маънавий ҳалокат ҳам шунга киради, дейдилар.\nАллоҳ таоло Фотир сурасида:\n«Агар Аллоҳ одамларни қилганларига яраша оладиган бўлса, ер устида қимир этган жониворни қўймас эди. Лекин уларни белгиланган муддатгача қўйиб қўюр. Ўша ажаллари келганда эса. Бас, албатта, Аллоҳ бандаларини кўриб тургувчи Зотдир», деган (45ят).\nУшбу оятда Аллоҳ таолонинг илми яққол кўзга кўринмоқда. Шунчалик илми ва қудрати бўлса ҳам, гуноҳкор бандаларини жазолашга шошилмайди.\n«Агар Аллоҳ одамларни қилганларига яраша оладиган бўлса, ер устида қимир этган жониворни қўймас эди».\nНафақат одамларнинг ўзини, балки бошқа жонзотларни ҳам қўймас эди. Одам боласининг гуноҳи туфайли бошқа жонзотлар ҳам зарар кўришини шундан билиб олиш мумкин.\n«Лекин уларни белгиланган муддатгача қўйиб қўюр».\nЎша вақтгача ризқларини териб еб, кунларини кўриб юраверадилар.\n«Ўша ажаллари келганда эса...» нима қилишни Аллоҳ таолонинг Ўзи билади.\n«Бас, албатта Аллоҳ бандаларини кўриб тургувчи Зотдир».\nШунга биноан, Ўзи билиб тасарруф қилади.\nНима учундир шайх Мансур Али Носиф раҳматуллоҳи алайҳи ризқларнинг чегараланганлиги ҳақидаги ояти карималарни келтирмаганлар. Биз бу борадаги оятлардан баъзиларини тафсири билан келтирамиз.\nАллоҳ таоло Ҳуд сурасида:\n«Ер юзида ўрмалаган нарса борки, уларнинг ризқи Аллоҳнинг зиммасидадир. У уларнинг турар жойларини ҳам, борар жойларини ҳам билур. Ҳаммаси очиқ-ойдин китобдадир», деган (6-оят).\nАллоҳ таоло Анкабут сурасида:\n«Ўз ризқини кўтара олмайдиган қанчадан-қанча жонзотлар бор. Уларга ҳам, сизларга ҳам Аллоҳ ризқ берадир. Ва У ўта эшитгувчи ва ўта билгувчи Зотдир», деган (60-оят).\n«Уларга ҳам, сизларга ҳам Аллоҳ ризқ берадир».\nАллоҳ таоло Раъд сурасида:\n«Аллоҳ хоҳлаган кишисининг ризқини кенг қилур ва (хоҳлаганиникини) тор қилур. Улар бу дунё ҳаёти ила шод бўлдилар. Ҳолбуки, бу дунё ҳаёти охират олдида арзимас матоҳ, холос», деган (26-оят).\nОдамлар «бу дунё ҳаёти охират олдида арзимас матоҳ» эканлигини англаб етиб, оқибатини ўйлаб иш тутганларида ҳам бу дунёни, ҳам охиратни қозонган бўлур эдилар. Аллоҳ аввал бу дунё неъматларини бериб, сўнгра охират неъматларига эриштирар эди. Чунки У зот Узи хоҳлаган кишининг ризқини кенг қилиб қўяди, хоҳлаганиникини тор қилиб қўяди.\nИмом Муслим ривоят қилган ҳадисда Пайғамбаримиз соллаллоҳу алайҳи васаллам: «Бу дунё охират олдида ҳеч нарса эмас. Магар сизлардан бирингиз мана бу бармоғини денгизга солганига ўхшайди. Назар солсинчи, бармоғига нима илашибди», деб кўрсаткич бармоқларига ишора қилдилар», дейилган.\nАллоҳ таоло Исро сурасида:\n«Албатта, Роббинг ризқни кимга хохдаса, кенг қилур ёки тор қилур. Албатта, У бандаларидан хабардор ва кўргувчи Зотдир», деган (30-оят).\nКишилардан баъзиларининг ризқини кенг, бой-бадавлат қилгувчи ҳам, баъзиларининг ризқини кесиб, камбағал-бечора қилгувчи ҳам Аллоҳ таолонинг Ўзи. Аллоҳ таоло бандага берилган неъматларни Ўзи берган тавозин ила сарф қилишни амр этмоқда.\n«Албатта, У бандаларидан хабардор ва кўргувчи Зотдир».\n«Эй Аллоҳим! Мени завжим Расулуллоҳ соллаллоҳу алайҳи васаллам билан, отам Абу Суфён билан ва укам Муовия билан ҳузурлантиргин», деди.\nШунда Расулуллоҳ соллаллоҳу алайҳи васаллам унга:\n«Албатта, сен Аллоҳдан белгиланган ажаллар, босилган излар ва тақсимланган ризқларни сўрадинг. Улардан бирор нарса ўз маҳалидан олдинга сурилмайди. Улардан бирор нарса ўз маҳалидан кейинга сурилмайди. Агар Аллоҳдан сени дўзах азобидан ва қабр азобидан офиятда сақлашини сўраганингда, албатта, ўзинг учун яхши бўлар эди», дедилар.\n«Эй Аллоҳнинг Расули, маймун ва тўнғизга айлантирилганлар-чи?» деди.\n«Албатта, Аллоҳ азза ва жалла бирор қавмни ҳалок қилган бўлса ёки бирор қавмни азобга дучор қилган бўлса, улардан насл қолдирмаган. Маймунлар ва тўнғизлар бундан олдин ҳам бор эди», дедилар».\nШарҳ: Бу ҳадиси шарифда Пайғамбар алайҳиссалом завжаи мутоҳҳаралари Умму Ҳабиба онамиз орқали бутун умматга ажойиб бир таълим бермоқдалар. Бу таълимда банда иймон келтириши лозим бўлган ажал ва ризқ ҳақидаги маълумотлар ҳам бор.\nУмму Ҳабиба онамиз разияллоҳу анҳо Аллоҳ таолога дуо қилароқ:\n«Эй Аллоҳим! Мени завжим Расулуллоҳ соллаллоҳу алайҳи васаллам билан, отам Абу Суфён билан ва укам Муовия билан ҳузурлантиргин», деди».\nУ киши Расулуллоҳ соллаллоҳу алайҳи васалламнинг ва оталари ҳамда акаларининг умрлари узун бўлишини Аллоҳ таолодан сўрадилар.\n«Шунда Расулуллоҳ соллаллоҳу алайҳи васаллам унга:\n«Албатта, сен Аллоҳдан белгиланган ажаллар, босилган излар ва тақсимланган ризқларни сўрадинг» дедилар.\nҲолбуки, Аллоҳ таолонинг илмида ҳар бир банданинг ажали, амали ва ризқи белгилангандир. Уларни ўзгартириш ҳақида дуо қилиш қандоқ бўлади?\nУлардан бирор нарса ўз маҳалидан олдинга сурилмайди. Улардан бирор нарса ўз маҳалидан кейинга сурилмайди».\nҲаммаси Аллоҳ таолонинг азалий илмига мувофиқ равишда ўз вақти ва маконида аниқ равишда содир бўлади. Шунинг учун бу нарсаларни сўраганингдан кўра, «Агар Аллоҳдан сени дўзах азобидан ва қабр азобидан офиятда сақлашини сўраганингда, албатта, ўзинг учун яхши бўлар эди», дедилар».\nАлбатта, Аллоҳ таолонинг азалий илмида дўзах азоби ҳам, қабр азоби ҳам кимга берилиб, кимга берилмаслиги аниқдир, аммо бундан офиятда бўлишни сўрашга изн берилган. Бу ҳам бошқа сўралиши мумкин бўлган нарсалар қаторига киради. Аслида ҳамма нарса аввалдан Аллоҳ таолонинг илми азалида маълум, аммо шулардан кўпини дуода сўрашни Аллоҳ таолонинг Ўзи ва Пайғамбар алайҳиссалом таълим берганлар. Бундан Аллоҳ таоло хоҳласа, ўша изн берилган нарсаларни ўзгартириши ҳам мумкинлиги келиб чиқади.\n«Шунда бир киши:\nШу жумладан, Аллоҳ таоло маймун ва тўнғизга аилантирган яҳудиилар ҳам уч кун ичида қирилиб битганлар. Ҳозирги маймун ва тўнғизлар уларнинг наслидан эмас. Улар аслида шу шаклда яратилган ҳайвонларнинг наслларидир.\nХолид ал-Ҳаззаа розияллоҳу анҳудан ривоят қилинади:\n«Эй Абу Саъид! Менга Одам алайҳиссаломнинг хабарини бер. У киши осмон учун халқ қилинганларми ёки ер учун?» дедим.\n«Ер учун», деди.\n«Айт-чи, агар у киши маҳкам туриб, дарахтдан емаганларида?» дедим.\n«Унинг бўлиши лобуд эди», деди.\n«Менга Аллоҳ таолонинг «У Зотга қарши фитнага солгувчи бўла олмассиз. Ўзи (аслида) жаҳаннамга киргувчи кимсадан бошқани», деган қавлидан хабар бер», дедим.\n«Шайтонлар Аллоҳ жаҳиймни вожиб қилган кимсадан бошқани ўз залолатлари ила фитнага сола олмаслар», деди.\n«Ва ундан Аллоҳ таолонинг «Шунинг учун уларни халқ қилди» деган қавли ҳақида сўрадим. Бас, у «Анавиларни бунинг учун, манавиларни бунинг учун халқ қилди», деди».\nИккисини Абу Довуд ривоят қилгап.\nШарҳ: Ушбу ривоятда Холид ал-Ҳаззаа розияллоҳу анҳу ўзларининг ҳаётларида содир бўлган бир суҳбат ҳақида сўзлаб бермоқдалар.\n«Эй Абу Саъид! Менга Одам алайҳиссаломнинг хабарини бер. У киши осмон учун халқ қилинганларми ёки ер учун?» дедим».\nБу ерда Ҳасан машҳур тобеъин Ҳасан ал-Басрий розияллоҳу анҳудирлар. У киши катта олим бўлганлари учун кўпчилик ўзи учун керак бўлган масалаларни улардан сўраб турар эди. Мана, Холид ал-Ҳаззаа розияллоҳу анҳу ҳам ўзлари учун ўта мушкул бўлган масалани сўрамоқдалар. У киши Ҳасан ал-Басрий розияллоҳу анҳуга у кишининг куняларини тилга олиб, Абу Саъид, деб мурожаат қилдилар ва Одам ато осмон учун яратилганмилар ёки ер учунми, деб сўрадилар. Ҳасан ал-Басрий розияллоҳу анҳу бу саволга жавобан:\n«Ер учун», деди».\nАллоҳ таоло уларни ерда яшашлари учун яратган эди.\n«Айт-чи, у киши маҳкам туриб, дарахтдан емаганда?» дедим».\nОдам ато Аллоҳ таоло ейишни ман қилган дарахтдан еб қўйиб, жаннатдан ерга тушдилар. Агар уни емаганларида, нима бўлар эди? Барибир ерга тушишлари керак экан, уни еб гуноҳкор бўлмай, тўғридан-тўғри тушаверсалар бўлмасмиди?\n«Унинг бўлиши лобуд эди», деди».\nЧунки Аллоҳ таолонинг иродаси шунга кетган эди. Бундан бошқача бўлиши мумкин эмас эди.\nКейин Холид ал-Ҳаззаа розияллоҳу анҳу Ҳасан ал-Басрий розияллоҳу анҳудан бошқа бир савол сўради.\n«Менга Аллоҳ таолонинг «У Зотга қарши фитнага солгувчи бўла олмассиз. Ўзи (аслида) жаҳаннамга киргувчи кимсадан бошқани», деган қавлидан хабар бер», дедим».\nХолид ал-Ҳаззаа розияллоҳу анҳу бу оятдаги «Бандани Аллоҳ таолога қарши фитнага солиш мумкин эмаслиги, мабодо бўлса ҳам, азалдан жаҳаннамга кириши аниқ бўлган кишигина фитнага учраши мумкин» деган маънони қандоқ тушуниш кераклиги ҳақида сўрадилар.\nҲасан ал-Басрий розияллоҳу анҳу бу саволга қуйидаги жавобни бердилар.\n«Шайтонлар Аллоҳ унга жаҳиймни вожиб қилган кимсадан бошқани ўз залолатлари ила фитнага сола олмаслар», деди».\nХолид ал-Ҳаззаа розияллоҳу анҳу Ҳасан ал-Басрий розияллоҳу анҳуга яна бошқа савол бердилар.\n«Ва ундан Аллоҳ таолонинг «Шунинг учун уларни халқ қилди» деган қавли ҳақида сўрадим.\nХолид ал-Ҳаззаа розияллоҳу анҳунинг бу саволи Аллоҳ таолонинг Ҳуд сурасидаги «Агар Роббинг хоҳласа, одамларни бир уммат қиларди. Улар ихтилоф қилишда бардавом бўлурлар. Роббинг раҳм қилганларидан бошқалари. Уларни шунинг учун яратгандир», деган қавли ҳақидадир.\nАллоҳ таоло қудрати ва хоҳиши чексиз Зотдир. У нимани хоҳласа, шуни қилади. «Бўл» деса, ҳамма нарса бўлади. Агар У хоҳласа, ҳамма одамларни бир хил қилиб яратиши мумкин эди. Барча одамларни мўмин қилиб яратиш Унинг учун ҳеч қандай қийинчилик туғдирмайди. Шунингдек, ҳамма одамларни кофир қилиб яратиши ҳам мумкин эди. Ҳа, «Агар Роббинг хоҳласа, одамларни бир уммат қиларди».\nЛекин бундай қилмади. Уларнинг турли-туман бўлишини хоҳлади. Чунки Унинг Ўзи борликда яратган ҳаётнинг тақозоси шу. Аллоҳ инсоннинг ушбу турли-туман шароитда яшашини, ўзи ҳам турлича бўлишини хоҳлади. Унга ўша турли нарсалардан яхшисини танлаб олиш ихтиёрини берди. Ҳамда ўша ихтиёр юзасидан сўроқ қилишни тайин этди. Одамлар бир хил бўлмаганлари учун:\n«Улар ихтилоф қилишда бардавом бўлурлар. Роббинг раҳм қилганларидан бошқалари. Уларни шунинг учун яратгандир».\nҲа, улар турлича яратилганлар. Динда ҳам ихтилоф қиладилар. Магар Аллоҳ раҳм қилганларгина хилофсиз Аллоҳнинг айтганларида юрадилар. Бошқалар эса, Аллоҳ таолонинг амридан бўйин товлайдилар. Шунинг учун Ҳасан ал-Басрий розияллоҳу анҳу ўз жавобларида:\n«Бас, у «Анавиларни бунинг учун, манавиларни бунинг учун халқ қилди», деди».\nАҳли жаннат аёллари сифати\n21:32 / 01.12.2016 9947\nУммати муҳаммадия аҳли жаннатнинг аксаридир\n21:45 / 01.12.2016 2547\n.Бу сарлавҳадаги гап ихтилофчиларнинг ҳозирча унчалик тарқалмаган гапларидан бири ҳисобланади. Улар ақийда масаласида бир неча ихтилофларни қўзғаганлар, аммо давоми...\n2945 05:00 / 07.03.2017\n36-дарс. Ҳар бир нарса ўлчов билан яралган (Сунний ақийдалар)\nҚадар, сўзи ўлчов маъносини англатади. Ислом ақийдасида эса Аллоҳ таоло азалда Ўз илми ва иродаси ила ҳар бир нарсани ўлчовли қилиб қўйганига эътиқод қилишни давоми...\n906 16:00 / 03 май\nСаркарда ва мужоҳидлар (ўн саккизинчи мақола)\nСаркарда ва мужоҳидларИсмсанаИловаАлп Арслонҳ.465м.10291072Низомулмулкҳ.485м.1092Юсуф ибн Ташфинҳ.400500м.10091106Ибн Тумартҳ.47174524м.10771130Нуриддин Зангийҳ.569м.1173Салоҳиддин давоми...\n879 17:05 / 29.06.2020\nАбу Ҳанифа раҳматуллоҳи алайҳининг шогирдлари жуда ҳам кўп бўлганидан, уларни номманом зикр қилиб ўтишнинг ўзи мушкул иш. Шунинг учун Абу Ҳанифа раҳматуллоҳи давоми...\n1985 14:10 / 25.06.2019


«ERIELL Group»: «Ўзбекнефтегаз» АЖ ҳамкорлигида углеводород хом-ашёси қазиб олиш ҳажмини ошириш ишлари олиб борилмоқда\nЎзбекистон 11:00 / 08.11.2019 2458\nМаълумки, газ ўтказиш қувурларининг асосий вазифаси Ўзбекистон Республикаси истеъмолчиларига газ ва газ конденсати етказишдан иборат. Нефть ва газ конларидан фойдаланиш объектлари сифатида қазиб олишнинг технологик комплекси, йиғиш, ташиш ва нефть ҳамда газни тайёрлашнинг ер усти объектлари тушунилади.\n«ERIELL Group» компанияси «Ўзбекнефтегаз» АЖга қарашли конларни жиҳозлаш ишларини фаол равишда олиб боради. Ҳозирги кунда компания томонидан «Арслон», «Узуншор», «Истмок», «Алан» ва бошқа газ ўтказиш қувурларининг қурилиш ишлари давом этмоқда.\nХусусан, 40,6 километрли «Арслон» газ ўтказиш қувурининг пайвандлаш-монтаж ишлари якунланди. Устюрт ҳудудидаги «Арслон» газни комплекс тайёрлаш ускунасидан «Шарқий Бердах» – «Бухоро» – «Урал» газ ўтказиш қувурининг 47 километрига қадар ишлар битказилди. Жараёнга 100 нафардан ортиқ мутахассислар жалб қилинди, 40 дан ортиқ оғир ва енгил техника ишлатилди. Ер усти, пайвандлаш-монтаж ва изолаяциялаб жойлаштириш жараёнлари бор-йўғи 50 кунда якунланди.\nМазкур газ ўтказиш қувури «Шарқий Бердах» – «Бухоро» – «Урал» тизимига суткасига 3 млн. м³ газ етказиб бериш қувватига эга. Айни пайтда бу газ ўтказиш қувури синовдан ўтказилмоқда.\nШунингдек, 2 ҳафтадан озроқ муддатда Муборак туманидаги 6,64 километрлик «Узуншор» газ ўтказиш қувурини қуриш бўйича ишлар ҳам якунланди. Энлиликда бу қувурни «Узуншор» конидан «Ғарбий Тегирмон» – «СП-2 Сомонтепа» «Тегирмон» конлар гуруҳи билан боғлаш имкони бўлади.\nБу газ ўтказиш қувури хом-ашё газини «Узуншор» конидаги 6 та қудуқдан олинган газни тўплаш ва «Тегирмон» конлар гуруҳига етказиш имконини беради. Айни пайтда бу газ ўтказиш қувури ҳам синовдан ўтказилмоқда.\nМуборак туманида «Истмок» конидан «СП-5» – «Ғарбий Сабо» газ ўтказиш қувурига қадар қувур тортиш ишлари якунланди. 5,5 километрли бу газ ўтказиш қувури «Истмок» конидаги 3 та қудуқдан хом-ашё газини йиғиш ва ташишга мўлжалланган.\nБундан ташқари Муборак туманида «Алан» конининг №202 рақамли қудуғи муваффақият билан фойдаланишга топширилди. Бу қудуқни газ йиғиш пункти билан боғловчи 1,4 километрли газ ўтказиш қувури ҳам қуриб битказилди.\nТаъкидлаш керак, газ ўтказиш қувурлари икки босқичли синовдан ўтказилади. Мустаҳкамлиги ва герметиклиги қаттиқ текширилади. Синовлар арматурани ўрнатиш ишлари якунланганидан сўнг, ҳисоблаш приборлари ва ускуналари монтаж қилинганидан кейин амалга оширилади. Қурилиши тугалланган газ ўтказиш қувурлари гидравлик синов – сиқилган ҳавони катта босим билан беришдан ўтказилади.\n«ERIELL Group» компанияси Матбуот хизмати


25 January, 2021, 01:46\nНаманган вилоят ҳокимининг биринчи ўринбосари Аюбхон Камолов ва Витебск вилояти ижроқўми раисининг ўринбосари Борис Ефремов икки вилоят ўртасидаги ҳамкорлик ривожига хизмат қиладиган ҳужжатни имзоладилар. Унга кўра, жумладан, ҳар икки вилоятдаги корхона-ташкилотларнинг тўғридан-тўғри ҳамкорлиги ривожланади, товар ва хизматлар кўрсатилишида тадбиркорлик субъектлари қўллаб-қувватланади. Шунингдек, ишбилармонлар иштирокида ҳамкорликдаги бизнес-семинарлар, кўргазма ва ярмаркалар ўтказиш имкони пайдо бўлади.\nМаълумки, жорий йилнинг 24-25 июнь кунлари Аюбхон Камолов бошчилигидаги Наманган вилояти делегацияси Беларуснинг Витебск шаҳрида бўлган ва икки томон ҳамкорлигига хизмат қилувчи бир қанча таклифларни билдирганди. Ўшандаёқ қатор ҳужжатлар имзоланганди.\nПрезидентимиз Шавкат Мирзиёевнинг 31 июль – 1 августда Минскка қилган расмий ташрифидан сўнг эса мазкур ҳамкорлик янада қулоч ёзади ва ҳар икки қардош халқ манфаатига хизмат қиладиган бир қатор янги лойиҳалар ҳаётга тадбиқ этилади.


Anons.Uz - Футзал терма жамоаси мураббийи Хосе Мендез Ўзбекистондаги фаолиятини тугатди\n30.05.2017 12:10 / Спорт / 648\nФутзал терма жамоаси мураббийи Хосе Мендез Ўзбекистондаги фаолиятини тугатди\n16-26 май кунлари Таиландда тарихда биринчи бор ўткзилган футзал бўйича U-20 Осиё чемпионатида Ўзбекистон терма жамоаси тўртинчи ўринни қўлга киритди.\nУшбу мусобақа терма жамоамиз бош мураббийи Хосе Мария Пазос Мендез учун сўнггиси бўлди. Бангкокда ўтган мусобақадан кейин испаниялик мутахассис ЎФФ билан тузган шартномаси муддати тугагани сабаб ўз лавозимини тарк этди, деб хабар беради Ўзбекистон футзал Ассоциацияси матбуот хизмати.\nМендез 2015 йилнинг март ойида Ўзбекистон терма жамоаси бош мураббийи этиб тайинланган эди. Унинг қўл остида терма жамоамиз 2016 йил Тошкентда бўлиб ўтган Осиё чемпионатида финалга қадар етиб борган ва Эронга 1:2 ҳисобида мағлуб бўлганди.\nБундан ташқари, айнан Хосе Мария Пазос Мендез футзал бўйича Ўзбекистон терма жамоасини илк бор Жаҳон чемпионатига олиб чиққан. Ўтган йил куз ойида Колумбияда бўлиб ўтган мундиалда Ўзбекистон иштирок этиб қайтганди.\nМураббийнинг фаолияти давомида эришилган ютуқлар\n- 2016 йили Тошкентда бўлиб ўтган Осиё чемпионати финалчиси (10-21 февраль, 2016 йил, Тошкент);\n- 2016 йили Колумбияда ўтказилган футзал бўйича Жаҳон чемпионати иштирокчиси (10 сентябрь - 1 октябрь, 2016 йил, Колумбия).\n- 2017 йил Таиландда бўлиб ўтган U-20 Осиё чемпионатида 4-ўрин (16-26 май, 2017 йил, Таиланд).\n"Ардус" жамоаси билан:\n- Ўзбекистон кубоги соҳиби (2015, 2016);\n- Ўзбекистон чемпионати кумуш медали соҳиби (2015-2016, 2016-2017);\n- Ассоциация кубоги соҳиби (2015);\n- Ўзбекистон кубоги финалчиси (2017).\nСешанба, 11.07.2017 04:59\nСешанба, 27.06.2017 01:05\nВадим Абрамов "Нефтчи" клуби бош мураббийи этиб тайинланди" Пайшанба, 01.06.2017 12:44\nФутзал терма жамоаси мураббийи Хосе Мендез Ўзбекистондаги фаолиятини тугатди" Сешанба, 30.05.2017 12:10\nМиржалол Қосимов "Бунёдкор" бош мураббийи этиб тайинланди" Жума, 05.05.2017 11:54\nБоксчиларимизнинг муҳим ғалабаси" Душанба, 03.04.2017 12:49\nЎзбекистон – Қатар 1:0" Чоршанба, 29.03.2017 12:56


Бош саҳифа Жаҳон шеъриятиТожик шеъриятиСадриддин Айний (1878-1954)\nЧоп этилган 12.04.2016 28.03.2017 МуаллифZiyouz.uz\nУмиду арз этарман, еткузинг, дўстлар, нигоримга,\nЕтишсин раҳматингиз бу дили умидворимга.\nҚаерда шаҳсуворим, бу шаҳар, бу юртда мен дилтанг,\nМенга лутф айлабон элтинг, азизлар, шаҳриёримга.\nМенга ё келтиринг босган изидан сурма айлашга,\nМени ё еткузинг шоҳона йўлларда юроримга.\nТиловат ўрнига ёримнинг исмин айлангиз такрор,\nДесангиз жонни осон топшириб борай мозоримга.\nПаришонҳол ила ўтса бу дунёдан агар Айний,\nБўлиб жаъм, боқинг, ибрат-ла ўтган рўзғоримга.\nХаёлингдан бўлак бошқа бошимда муддао йўқдир,\nВисолингдан бўлак дарду ғамимга ҳеч даво йўқдир,\nСенинг лутфингдин ўзга мен учун баҳра, наво йўқдир.\nЖамолингдан бўлак қалбим аро нуру сафо йўқдир,\nСенга мен ошно, бегонадан ҳеч ошно йўқдир.\nЮзи тоза гул, зебо жамолу сийнаси насрин,\nҚади сарву санавбардур, тани нуқра, бу таъриф чин,\nЛаби лаъли ширин, гўё муаттар сочлари мушкин,\nБўлур ҳар кимсага ороми дил, ороми жон, лекин\nМинг афсус, мен учун бир зарра ҳам унда вафо йўқдир.\nЧиройли юзлари бирлан муаттар қора холига,\nБуралган сочлари, нозик, гўзал қадди ниҳолига,\nДилу жонимни топширдим вале келмас хаёлига,\nҒариб ушшоқлар қалбин матоин боқки ҳолига,\nУнинг бозори ҳусни ичра арзирли баҳо йўқдир.\nБуралди тоб-тоб Айний дили, у сочингга ўхшар,\nКеча-кундуз юриб, тинмай сени излар, сени излар,\nГўзал ҳуснингдан олди баҳра, охир, эй, пари-пайкар,\nЭшит, бу ойданам равшан юзингсиз, нозанин дилбар,\nСира Ҳофиз дилу жони аро нуру сафо йўқдир.\nЯҒМО ҒАЗАЛИГА МУХАММАС\nТўкил, ёшим, берурман ташналаб ҳижрони ичра жон,\nКуярман то қачон пинҳона, эй, оҳ, айлагил эълон.\nУмидсизликда умр ўтди хабар бер, бўлса бир имкон,\nСиримни ёрима айтолмадим, эй, нутқ, бўл бийрон,\nТилим сўзга мадори йўқ, баён айла, қалам, бу он.\nТонг отгунча фалакка еткузурман оҳу афғоним,\nЭшитса зора деб нозин қулоғи бирла жононим,\nЮзим тупроқдаю киприк қаламин тебратиб жоним,\nДилим қони билан қилдим рақам айёми ҳижроним,\nЮбормоққа кишим йўқ, ул томон боргил, сабо, чаққон.\nМенга тиғ урдинг-у, жонимни этдинг, демадим, барбод,\nСўйилган жўжадек дил қони ичра талпинурман шод,\nХуш ул ошиқки, жонин берса, кўп заҳм ила бефарёд,\nҚаноат қилмадим бир заҳминга, тез бўлгил, эй, сайёд,\nЯна тиғ урки, муштоқман, сира тўхталма, чиқсин жон.\nДилу ақл ила динни енгди савдо, эй, насиҳатгўй,\nҚилурсан то қачон бизни тамошо, эй, насиҳатгўй,\nБўлибман, Айний, ишқи ичра расво, эй, насиҳатгўй,\nИшида бўлди хўб дармонда Яғмо, эй, насиҳатгўй,\nЧунон расвои олам айлади, эй, ақл, бўл дармон.\nЛОҲУТИЙ ҒАЗАЛИГА МУХАММАС\nҚаю кун биздан олдинг, дилрабо, дил,\nНа шафқат кўрди сендан, на даво дил,\nБўлиб юз ғамга гарчи ошно дил,\nБирор дам бўлмади сендан жудо дил,\nДедим, минг офарин, дил, марҳабо, дил.\nДилим кетди-ю, пайдарпай қарорим,\nДилим ёдида кетди жони зорим,\nНа бўлғай энди дилсиз кори борим,\nБу дил дастидан йўқ тинчу мадорим,\nНа қилғум, дилга лойиқи жазо, дил.\nНа ишлар қилмади, охир, дил, эй, ёр,\nМенга орзусида бўлди фидокор,\nБалоларга дучор этди неча бор,\nАсир этди кўзина жонни дилдор,\nФалокат дил, мусибат дил, бало дил.\nМадори қолмаган фарёд этолмас,\nУ бебахтдур, кўзидан қон тўколмас,\nСенинг ҳижронингга энди чидолмас,\nАқалли сийна ичра оҳ уролмас,\nСитамкаш дил, паришон дил, гадо дил.\nҚаю кун эрди, урди ишқ лофин,\nТўкилмоғин бу йўлда билди қонун,\nҚўлингдан қочгали топмай иложин,\nОхир туфроқ бўлди, топди жойин,\nАна, собитқадам дил, бевафо дил.\nСўрамангиз асар ишқида мендан,\nСўрамангиз, дилим буткул йўқолган,\nНа дил, ҳатто йўқолмиш бош ила тан,\nБўлак оғиз очмангиз ақл ила дилдан,\nҚаерда ақл, қайда бенаво дил?\nДемасман дилни ҳақ, сен ишқи ботил,\nВале дил, рост, ҳолинг бўлди мушкул,\nСен ундан нолидинг, сендан эса дил,\nҚон ўлдинг дилни деб, дил бўлди бисмил,\nУял, Лоҳутий, шарм этсун ва ё дил.\n← Аввалги Аввалги Луи Арагон. Кўр одам (ҳикоя)\nКейинги → Кейинги: Лоҳутий (1887-1957)


Информационный ресурсный центр института ТГИПиПКПК » Blog Archive » МАКТАБГАЧА ТАРБИЯ ЁШИДАГИ БОЛАЛАРНИНГ ЭСТЕТИК РИВОЖЛАНИШИДАГИ УЗИГА ХОС ХУСУСИЯТЛАР\nБолаларнинг эстетик ривожланиши уларнинг кундалик жўш-қин ҳаёти билан чамбарчас боғлиқдир.\nИлк ёшдаги болаларни назарда тутганда, ҳали уларнинг эстетик тарбияси тўғрисида эмас, балки уларнинг ҳиссий ва сенсор ривожланиши тўғрисида ўйлаш керак. Бола ялтироқ бўёқдан хурсанд бўлади, бир маромдаги товуш ва ҳаракатлардан Ҳузур қилади. Бола ҳаётининг биринчи йилида уларнинг сенсор ҳиссий қабул қилувчанлиги такомиллашиб боради. Бу ёшдаги болада ҳиссий кечинмаларнинг шаклланишида катталар муҳим роль ўйнайди. Катталарнинг очиқ юз билан жўшқин оҳангда гапиришлари болага буюмларнинг у ёки бу хусусиятларига ижобий муносабатда бўлишларига ёрдам беради. Ва, аксинча, катталарнинг огоҳлантирувчи овози, улар юзидаги тундлик аломати ёки ҳўмрайиб қарашлари, жеркиб, силтаб ташлашлари ва ҳоказолар болаларда шу буюмга ёки унинг си-фатига салбий муносабатни шакллантиради.\nБола ҳаётининг иккинчи йилида унинг идроки секин-аста такомиллаша боради. Болалар энди фақат борлиқ хусусиятларини эмас, шу билан бирга санъат асарларидаги айрим эстетик ифода воситаларини ҳам идрок эта бошлайдилар. Бу ёшдаги болаларда мусиқанинг қувноқ ва ғамгин куйларига, уларнинг қаттиқ ва сокин оҳангига, оҳиста ва тезлигига жавоб таъсири пайдо бўлади ва ҳ. к.\nЎрта гуруҳга келганда болалар эстетик идрокининг ривожланишида муҳим ўзгаришлар юз беради. Уларнинг эстетик идроки анча аниқ ва табақалашган бўлиб қолади. Аммо шунга қарамай, у қисқа-қисқа бўлиб, боланинг шахсий тажрибаси ва қизиқишига боғлиқ бўлади.\nБу ёшдаги болалар бадиий образни энг оддий эстетик баҳолай оладилар, баъзи бир эстетик воситаларни тўғри англай-диган, тасвир моҳиятини тушунадиган бўлиб қоладилар.\nБолаларда гўзалликни идрок қилиш жараёни аниқ ифодаланган, таъсирли, фаол тусда бўлади. Бу айниқса улар қўғирчоқ театри, кино, мультфильм, телеспектаклларни томоша қилганларида аниқ намоён бўлади. Болалар асар қаҳрамонлари ҳаракатига бемалол қўшилиб ҳаракат қиладилар, уларда муайян вазиятда ўзини қандай тутишни айтиб турадилар, гўё ўзларини улар билан бирга ўйнаётгандек ҳис этадилар. Бу ёшдаги болалар таниш бўлган санъат асарларини янги асарлар билан солиштирадилар ва баъзи бир хулосалар чиқарадилар. Болалар шеърни насрдан, бадиий асарнинг баъзи бир жанрларини, тасвирий фаолият ва мусиқанинг бир хил турларини (эртакни ҳикоядан, маршни рақсдан, аллани ўйиндан ва ҳ. к.) бир-биридан ажрата бошлайдилар.\nТасвирда бадиий, мусиқа, театрлаштириш каби ҳамма фаолиятларда қўйилган вазифани бажаришда мустақиллик, ижодкорликка интилиш намоён бўла бошлайди. Болалар ўйинга тушганда, ашула айтганда, саҳналаштириш ўйинларида образларнинг ифодали бўлишига онгли равишда интила бошлайдилар.\nКатта гуруҳнинг охирларига келганда улар мусиқани, бадиий асарларни диққат билан тинглайдилар, тасвирий санъат асарларини синчиклаб кузатадилар, улардаги ижобий қаҳра-монларнинг хатти-ҳаракатларидан қувонадилар, ёмонликни қоралайдилар. Болада мусиқавий ва шоирона тинглаш қобилияти ривожланади. Уларда айрим мусиқа жанрларига, адабий ва тасвирий санъат асарларига нисбатан барқарор қизиқиш пайдо бўлади.\nБолаларда бадиий-ижодий қобилият ривожлана бошлайди, улар мустақил равишда топишмоқлар, ашулалар, эртаклар, шеърлар тўқийдилар, аппликация ва расмлар ишлайдилар. Энди улар ўзларининг ва ўртоқларининг ишларини баҳолайдиган бўлиб қоладилар.\nКузатаётган санъат асарлари, эшитаётган мусиқа асарлари, ўқилаётган шеърларнинг энг нозик томонларини кўра биладилар, сеза бошлайдилар. Бадиий асарлардаги баъзи шеърий образларни эслаб қоладилар ва ўз нутқларида ишлатадилар, Теварак-атрофдаги гўзалликка, санъатга, бадиий ва ўйин фаолиятининг ҳар хил турларига нисбатан уларда қизиқиш шакллана бошлайди.\nБолалар бадиий асар қаҳрамонлари хатти-ҳаракатига жуда катта ҳис-ҳаяжон билан муносабат билдирадилар, аммо асардаги каҳрамонлар хулқидаги яширин сабабларни улар ҳали англаб ета олмайдилар, Болаларда бадиий ижодкорликнинг ривожланиши давом этади, аммо уларнинг фикрлари ҳали аниқ, барқарор эмаслиги билан ажралиб туради.\nШундай қилиб, мактабгача тарбия ёши даври тарбиявий таъсир орқали болаларни эстетик руҳда тарбиялаш мақсадларидан ва унинг бола шахсини шакллантиришда тутган ўрнидан келиб чиқиб, эстетик ривожланишларини такомиллаштиришдир.\n« ЭСТЕТИК ТАРБИЯ. МАКТАБГАЧА ТАРБИЯ ЁШИДАГИ БОЛАЛАРНИ ЭСТЕТИК .РУҲДА ТАРБИЯЛАШНИНГ АҲАМИЯТИ\nЭСТЕТИК ТАРБИЯНИНГ ВАЗИФАЛАРИ, МАЗМУНИВА МЕТОДЛАРИ »


Туркия Республикаси Президенти Режеп Таййип Эрдўғон таклифига биноан, Ўзбекистон Республикаси Президентининг жорий йил 25-26 октябрь кунлари ушбу мамлакатга буюрадиган давлат ташрифи давлатимиз етакчиси юритаётган ташқи сиёсий янги йўлнинг навбатдаги ёрқин ифодаси бўлади.\nШуни қайд этиш ўринлики, 1991 йили Туркия биринчилардан бўлиб Ўзбекистон мустақиллигини тан олган. 2017 йил март ойида эса мамлакатларимиз ўртасида дипломатия муносабатлари ўрнатилган кунга роппа-роса чорак аср тўлди.\nМаълумки, кўп асрлик тарих, лисоний ва ягона диний яқинлик, муштарак урф-одат, анъана ҳамда қадриятлар ўзбек ва турк халқларини бир-бирлари билан чамбарчас боғлаб туради. Мамлакатларимиз ўртасидаги ана шундай пойдевор устига қурилган дўстона алоқалар замонавий босқичда ҳам изчил мустаҳкамланиб бормоқда. Турли йиллар давомида Ўзбекистон ҳамда Туркия давлат ва ҳукумат раҳбарларининг бир неча маротаба ташриф алмашувлари бўлиб ўтди.\nТуркия етакчиси Режеп Таййип Эрдўғон 2016 йил сентябрида Ўзбекистон Биринчи Президенти Ислом Каримовнинг ёрқин хотирасига ҳурмат бажо келтириш учун Самарқандда бўлган чоғида ўз мамлакати Ўзбекистонни Марказий Осиёдаги устувор шериги, деб ҳисоблашини таъкидлаган эди. Ўз навбатида, Шавкат Мирзиёев республикамиз Туркияга ҳамкорлиги ўзаро ишонч тамойиллари асосига қурилган муҳим ҳамда узоқ муддатли шерик сифатида қарашини қайд этди.\nИкки мамлакат ҳукумат делегацияларининг ўзаро ташрифлари ва мунтазам равишда ўтказилаётган давра суҳбатлари ҳамда бизнес форумлари кейинги пайтларда ўзаро муносабатлар янада чуқурлашиб бораётганини яққол тасдиқлайди. Жумладан, яқинда — 5 октябрда Бош вазир ўринбосари Жамшид Қўчқоров бошчилигидаги мамлакатимиз делегацияси Туркияда бўлди. Ташриф чоғида Туркиянинг қатор вазирлик ва идоралари раҳбарлари билан учрашув ҳамда музокаралар, Истамбулда қўшма бизнес форуми бўлиб ўтди.\nШу ўринда Ўзбекистон — Туркия ҳамкорлигининг шартномавий-ҳуқуқий замини мустаҳкам бўлиб, у 65 та шартнома ва битимдан иборат эканлигини қайд этиш жоиздир. Ушбу ҳужжатлар савдо, иқтисодиёт, илм-фан, сайёҳлик, транспорт, маданият ҳамда бошқа соҳаларни қамраб олган. Олдинда турган олий даражадаги ташриф чоғида томонлар 20 дан зиёд шартномалар ва битимларни имзолаши режалаштирилган.\nМамлакатларимиз ўзаро муносабатларда ҳар икки томон учун манфаатли бўлган савдо-иқтисодий алоқаларга катта эътибор қаратмоқда. Туркия Ўзбекистоннинг муҳим ҳамда йирик савдо шерикларидан бири саналади. Ҳозирги пайтда юртимизда турк капитали иштирокида 479 та компания, шу жумладан, 199 та қўшма корхона фаолият кўрсатмоқда. 53 та турк компаниясининг ваколатхонаси рўйхатдан ўтказилган.\nЎзбекистонда ваколатхонаси 1993 йилдан буён фаолият юритаётган Туркия ҳамкорлик ва мувофиқлаштириш агентлигининг (ТИКА) саъй-ҳаракатлари юксак баҳога лойиқ. Ўтган давр мобайнида мазкур тизим тиббиёт ҳамда таълим муассасаларининг моддий-техникавий заминини модернизациялашда, қишлоқ хўжалиги, кичик ва ўрта бизнесни ривожлантиришга йўналтирилган лойиҳаларни ҳаётга татбиқ қилишда фаол иштирок этди. Биргина 2016 йилгача бўлган даврда ана шу мақсадлар учун ушбу агентлик томонидан 23 миллион АҚШ долларидан зиёд маблағ йўналтирилди.\nМаданий-гуманитар алоқалар ҳам изчил ривожланаяпти. Икки мамлакат жамоатчилигини Ўзбекистон ҳамда Туркиянинг тарихий, маданий, сайёҳлик, илмий ва маънавий салоҳияти билан яқиндан таништиришга бағишланган кўплаб тадбирлар ўтказилаётир.\nЖумладан, 2013 йили “Тантана” болалар фольклор ансамбли Измир ҳамда Истамбулда ўтказилган халқаро тадбирларда қатнашди. “Ҳунарманд” уюшмаси усталари Анқарада уюштирилган халқ амалий санъати халқаро кўргазмасида Ўзбекистон салоҳиятини намоён этишди.\nТуркия ижодий жамоалари Самарқандда ташкил қилинадиган анъанавий “Шарқ тароналари” халқаро мусиқа фестивалининг фаол иштирокчилари ҳисобланади.\nБундан ташқари, ўтган йилнинг июнь ойида Анқарада Ўзбекистон маданияти кунлари, сентябрь ойида эса Истамбул санъат галереясида Ўзбекистон рассомлари асарларининг ўн кунлик кўргазмаси бўлиб ўтди. Туркия давлат телерадиокомпанияси (ТRТ) мамлакатимиз ҳаётидаги муҳим саналар муносабати билан Тошкентда уюштириладиган тантанали тадбирларни ретранслация қилишни тажрибадан ўтказаётгани баробарида, республикамиз эришган муваффақиятлар ва унинг диққатга сазовор масканлари ҳақидаги репортажларини ҳам намойиш этмоқда.\nМухтасар айтганда, Президент Шавкат Мирзиёевнинг Туркияга буюражак давлат ташрифи ўзаро ҳурмат, очиқлик ҳамда хайрихоҳликка асосланган узоқ муддатли ва кўп қиррали ҳамкорликни мустаҳкамлаш учун ҳар икки мамлакатга яхши имкониятлар яратишига шубҳа йўқ. Қолаверса, олий даражадаги музокаралар мамлакатларимизнинг гуллаб-яшнаши ҳамда халқларимиз фаровонлиги йўлида давлатлараро муносабатларни янада эътимодли даражага кўтаради.\nМазкур рукндаги бошқа мақолалар: « Тошкентда 25 октябр куни ШҲТга аъзо давлатлар Олий суд раисларининг йиғилиши бўлади\tЎзбекистон оқилона ташқи сиёсатининг халқаро эътирофи »


АскоВит 300 мг – medu.uz – Дорилар ҳақида маълумотлар ўзбек тилида\nАскоВит 300 мг\nHome Йўриқномалар АскоВит 300 мг\nASKOVIT 300 МG\nПрепаратнинг савдо номи: АскоВит 300 мг\nТаъсир қилувчи модда (ХПН): Аскорбин кислотаси.\nФаол модда: Аскорбин кислотаси – 300 мг.\nЁрдамчи моддалар: қанд, лактоза, поливинилпирролидон К30, «Шафақ» бўёвчиси, сукралоза, сорбитол, аэросил, магний стеарати, қуруқ апельсин хушбўйи, кремний диоксиди.\nТаърифи: Бир томони рискали тўқ-сариқ ва оқ рангли доғлари бўлган оч-сариқ рангли думалоқ ясси таблеткалар.\nС витаминининг гипо- ва авитаминозини олдини олиш ва даволаш. Болаларда фаол ўсиш даврида, ҳомиладорликда, эмизишда, юқори жисмоний ва ақлий юкламаларда, толиқишда, стресс ҳолатларида, узоқ ва оғир касалликлардан кейинги соғайиш давридаги С витаминига юқори эҳтиёжда қўлланади.\nАскорбин кислотасининг глюкокортикостероид гормонларининг ҳосил бўлишига рағбатлантирувчи таъсири сабабли, буйрак усти безларининг фаолияти ва артериал босимни назорат қилиш лозим. Узоқ муддат катта дозаларда қўлланганида меъда ости безининг инсуляр аппаратининг фаолияти сусайиши мумкин, шунинг учун даволаш жараёнида меъда ости безининг функционал қобилиятини мунтазам назорат қилиш керак.\nЧайналадиган таблеткалар 300 мг дан, 10 таблеткадан контур-уяли ўрамларда.


Имом Бухорий раҳимаҳуллоҳ сийратлари (194-256 ҳижрий)\nБўлимлар: Илм ва уламолар\nТошкент, 1995 йил, 3 ноябр\nМуҳаммад ибн Исмоил ибн Иброҳим ибн Муғира ибн Бардезбаҳ Ал-Бухорий раҳимаҳуллоҳ яшаган даврлари 194-256 ҳижрий = 810-870 милодий йиллар.\nИмом Бухорийга насиб бўлган улуғ шараф Саҳиҳул-Бухорий китоби Қуръони каримдан кейинги ўринда турадиган энг улуғ китоб деб эътироф этилишидир, бундай мартаба энди бошқа ҳеч кимга насиб бўлмайди.\nТарихда Бухорога нисбат берилган юзлаб уламолар ўтган бўлсаларда, «Бухорий» дейилганда биринчи ўринда фақат битта шу имом кўзда тутилади.\nАллоҳнинг марҳамати ва имтиҳони ўлароқ, имом Бухорий бизларни бутун дунёга танитдилар;\nИмом Бухорий ёшлик чоғларидан бошлаб барча ҳадисларни ёдладилар, дунё бўйлаб мингдан зиёд уламолардан илм олдилар;\nҲадис илми, ҳадисларни китоб қилиб ёзиш тарихи ва ривожланиши ҳақида мухтасар маълумот;\nИмом Бухорийнинг устозларидан имом Исҳоқ ибн Роҳавайҳ шогирдларини саҳиҳ ҳадислар тўпламини ёзишга тарғиб этишлари;\nУстозларининг маслаҳатларидан илҳомланган имом Бухорий саҳиҳ тўпламларини 16 йил мобайнида 600000 (олти юз минг) ҳадис орасидан, саҳиҳлик даражалари энг кучли бўлган 4000 дан зиёд ҳадисни танлаб, илмий тариқада тартиблаб, мавзуларга тақсимлаб, алоҳида китоб қилиб ёздилар.\nСаҳиҳул-Бухорий деган ном билан машҳур бўлиб кетган ушбу китобларини барча муҳаддис уламолар, жумладан ўзларининг устозлари ва ўша даврдаги имомлар ҳам, кейинги даврларда келган имомлар ҳам, барчалари бир овоздан: «Бу китобда санадлари билан ривоят қилинган ҳадисларнинг барчаси саҳиҳ ҳадислардир» деб эътироф этдилар.\nИмом Бухорийни бундай улуғ мақомларга кўтарган тақволари, ибодатлари, кечалари таҳажжуд намозларини ўқишлари, Қуръони каримни хатм қилиб туришлари ва гўзал ахлоқлари ҳақида ибратли қиссалар;\nИмом Бухорий ўзларининг меҳнатлари билан тирикчилик қилишлари, ўқ-ёй отиб машқ қилиб туришлари;\nТўқима ҳадисларни ривоят қилган ёлғончилардан ва ёдлаш қобилияти заиф бўлган одамлардан огоҳлантириб қўйиш ғийбат эмас, балки Динни ҳимоя қилиш ҳисобланади;\nИслом душманларининг макр-ҳийлаларини, хиёнатларини билиб туриб, индамай кетаверган одам уларнинг жиноятларига шерик бўлиб қолади.\nМусулмон киши мусулмон биродарига қарши уюштирилаётган тажовузкорона режалардан хабар топса, албатта уни огоҳ этиб қўйиши лозим.\nИмом Бухорий каби буюк муҳаддис имомлар ҳадис ривоят қилган ҳар бир инсоннинг тарихини синчковлик билан текширар эдилар.\nҲадислар ичидан саҳиҳларини ажратиш учун бир қанча шартлар қўйилган, жумладан ҳар бир ривоятчи адолатли – тақволи, ҳаётида бирор марта ёлғон гапиргани эшитилмаган, ёдлаш қобилияти кучлилиги билан танилган, ривоят қилаётган ҳадисини қайси устоздан эшитганлигини аниқ айтган бўлиши лозим …\nИмом Бухорий ҳеч қайси бир мусулмоннинг айбини ноҳақ тилга олмаганликларининг исботи;\nИмом Бухорийнинг шогирдлари имом Муслим ва у кишининг ҳам Саҳиҳ тўпламлари ҳақида қисқача маълумот;\nИмом Бухорий илмни амирларнинг саройидан устун қўйиб, Расулуллоҳ соллаллоҳу алайҳи ва саллам ҳадисларини улуғлаганликлари ҳақида ибратли қисса;\nБаъзи бир амирлар ва ҳасадгўй домлалар томонидан имом Бухорийга қарши уюштирилган фитна ва зулмлар;\nИмом Бухорий Самарқанд яқинидаги Хартанг қишлоғида қариндошлари уйида вафот этишлари қиссаси;\nИмом Абдулвоҳид Тавовийсий тушларида Расулуллоҳ соллаллоҳу алайҳи ва саллам имом Бухорийни кутиб турганликларини кўришлари.


“Қуръон ўқилганда уни тинглангиз ва сукут сақлангиз!..”\nЖиззах ва Сирдарё вилоятларида давом этаётган Қуръони карим мусобақасининг ҳудудий босқичи энг қизғин жараёнларга кириб бормоқда. Ушбу икки заминнинг хушсурат, хушовоз, овозлари кишини ўзига ром этадиган, ёқимли қироатга эга қориларнинг чиқишлари ҳали олдинда.\nЗеро, Қуръони карим Аллоҳ таолонинг Ўз пайғамбари Муҳаммад соллаллоҳу алайҳи ва салламга ваҳий орқали нозил қилган каломидир. Ҳар бир мусулмон унинг ҳайбатини қалбда ҳис қилиб, ҳурматини ўз ўрнига қўйиши лозим. Уламоларимиз оят ва ҳадисларга асосланиб, Қуръон ўқиш, тажвид қоидаларига риоя қилиш, тинглаш ва унга амал қилиш кўп фазилатли ва савобли эканини таъкидлашган. Аллоҳ таоло бу борада Ўзининг каломида шундай марҳамат қилган: “Қуръон ўқилганда уни тинглангиз ва сукут сақлангиз! Шояд (шунда) раҳм қилингайсиз!”.\nШундай экан бизни кузатишда давом этинг, ушбу икки вилоятдаги Қуръони карим қироатларини жонли тинглаб, руҳингизга қувват беринг.\n1988 марта ўқилди\nДругие материалы в этой категории: « Ислом академияси давлат рўйхатидан ўтказилди\tАёл-қизлар ўртасида мусобақа ғолиблари аниқланди »


Бизинг жамиятимиз янги ташкил қилинган бўлиб, ягона солиқ тўловчи кичик корхона ҳисобланади. Хозирда жамиятимиз ўз кучи билан ишлаб чикариш биноси қурмоқда. Қурилишда айрим ишлар жамиятнинг ўз ишчи ходимлари орқали қилинмокда, айрим ишлар эса пудрат корхонаси оркали килинмокда. Пудрат корхонаси фақатгина ишчи кучи билан таъминлайди, яъни ишларни бажариб беради холос. Барча материаллар, транспорт ва машина механизмларлар хизматлари бизнинг жамиятимиз томонидан таъминланади.\nУшбу саволингизга экспертимиз батафсил жавоб бердилар:\nҚўшимча равишда айтиш мумкинки, ушбу ҳолатда аутстаффинг шартномаси билан, ёки қурилиш пудрати шартномаси бўйича ишлашингиз мумкин.\nҚурилиш пудрати шартномаси бўйича пудратчи шартномада белгиланган муддатда буюртмачининг топшириғи билан муайян объектни қуриш ёки бошқа қурилиш ишини бажариш мажбуриятини олади, буюртмачи эса пудратчига ишни бажариш учун зарур шароит яратиб бериш, ишни қабул қилиш ва келишилган ҳақни тўлаш мажбуриятини олади (ФКнинг 666-моддаси). Пудрат шартномасининг афзаллик жиҳати у томонидан бажарилган қурилиш ишларининг сифати учун жавобгарлик бутун кафолат даврида пудратчи зиммасида бўлади (ФКнинг 681, 682-моддалари).\nҚурилиш пудрати шартномаси шартларида назарда тутилган ҳолларда буюртмачи материаллар (деталлар, конструкциялар)дан ва ускуналардан ишни бажариш жараёнида фойдаланиш ёки унинг кўрсатмаларини бажариш учун тақдим этиши мумкин (ФКнинг 672-моддаси). Ишлар натижасининг пудратчи томонидан топширилиши ва буюртмачи томонидан қабул қилиб олиниши иккала тараф имзолаган далолатнома билан расмийлаштирилади. Тарафлардан бири далолатномани имзолашдан бош тортса, бу тўғрида ушбу далолатномага ёзиб қўйилади ва далолатномани иккинчи тараф имзолайди.\nДалолатнома билан бир қаторда пудратчи ишларни топширишда тегишли тартибда расмийлаштирилган ҳисобварақ-фактурани ҳам тақдим этиши зарур.\nХусусий корхона пудрат усулида ўз маблағлари, банк кредити ва хомий ташкилотлар маблағлари ҳисобидан савдо мажмуаси биносини қурилишини якунлади. Электромонтаж ва вентиляция ишларини субподряд усулида бошқа пудрат ташкилотлари амалга оширишди.... Далее\nТашкилот иқтисод қилинган маблағни кўрилган зарарларни қоплаш учун ишлатиши мумкинми?\nТашкилот шартнома асосида объектда қурилиш монтаж ишларини тўлиқ бажарди. Ишни бажариш жараёнида баъзи асосий материаллар нархлари смета нархларидан қимматлашди. Объектда ишни тўлик бажариш учн ташкилот материалларни қимматлашган нархларда олишга мажбур бўлди.... Далее


Партияларнинг монополияни тугатиш бўйича бер(ма)ган таклифлари норозиликларга сабаб бўлди\n10 декабрь куни «Демократик дебат» ток-шоусида ички ва ташқи миграция, меҳнат муҳофазаси ва мигрантларнинг пенсия таъминоти масалалари муҳокама қилинди.\nМуҳокама давомида Kun.uz мухбири ўзбекистонлик мигрантлар иштирокида юзлаб автоҳалокатлар содир бўлаётгани, уларнинг хавфсиз ҳаво хизматидан фойдаланишига эса самолёт чипталари қимматлиги, лоукостерларнинг бозорга киришига қаршилик қилинаётганини айтиб, сиёсий партиялар вакилларидан соҳадаги монополияни йўқотиш борасида аниқ таклифлар сўради.\nБахтиёр Руҳиддинов, Ўзбекистон либерал демократик партияси вакили:\n– Биз темир йўл ва ҳаво хизмати кўрсатишдаги монополияни тугатиш бўйича ва бу борада хорижий инвестицияларни, давлат хусусий шерикчилигини ривожлантириш тарафдоримиз.\nПартиямиз кўпроқ хорижий авиакомпанияларни Ўзбекистонга жалб қилиш орқали чипталар нархини тушириш ва кўрсатиладиган хизмат сифатини оширишни таклиф қилади.\nФарҳод Ишанқулов, «Адолат» социал демократик партияси вакили:\n– Партиямиз соҳада монополияни тугатиш ва унга рақобат муҳитини олиб киришни ёқлайди. Бундай муҳитни олиб кириш учун қонунчиликда рақобат муҳитини акс эттириш, яъни хусусий секторга ҳам рухсат бериш керак.\nАмалдаги қонунчилигимизда хусусий сектор келиб ишлаши учун етарли ҳуқуқий асос йўқ.\nНодиржон Мухторов, «Миллий тикланиш» демократик партияси:\n– Ўзбекистонда самолётларга ишлатиладиган керосиннинг 1 тоннаси нархи 1200 доллар, чет эл авиакомпаниялари эса шу ёқилғини 700 доллардан сотиб олади. Ўзбекистонда аэропортни ижарага олиш 20 минг доллар, Европада бу нарх 3 минг доллар. Хўш, муаммо қаерда?\nЧет эл авиакомпаниялари Ўзбекистонга келиб ишлаши учун ҳаммага тенг шароит яратиб бериш керак.\nИккинчи таклиф: Монополистик фаолиятнинг бир нечта тури бор. Жиноят кодексида фақат 2та фаолият тури учун жиноий жавобгарлик белгиланган. Қозоғистон, Россия, Жанубий Корея каби давлатларда 7та монополистик фаолият тури учун жиноий жавобгарлик белгиланган. Навбатдаги беш йилликда бошқа монопол фаолият турлари учун ҳам жиноий жавобгарликни белгилаш керак.\nБоймурод Юсупов, Халқ демократик партияси вакили:\n– Ҳозирги вақтда мигрантлар давлат иқтисодиётига 5 млрд инвестиция киритмоқда. Шуни инобатга олган ҳолда, миллий авиакомпания томонидан мигрантлар учун амалдагидан кўпроқ имтиёзлар турини жорий қилиш лозим.\nИслом Хушвақтов, Ўзбекистон экологик партияси вакили:\n– Бизда фақат энергетика соҳасини монополиядан чиқариш таклифи бор.\nҚайд этиш жоиз, дебат вақтида партиялар вакиллари томонидан ҳаво ва темир йўл транспорти хизмати соҳасидаги монополияни тугатиш, соҳага ҳақиқий рақобат мухитини олиб кириш ҳамда хизмат сифатини ошириш борасида ишончсиз ва умумий гапларга асосланган фикрлари томошабинлар томонидан норозилик билан кутиб олинди.


Бокудаги намойиш куч билан тарқатилди\nОзарбайжон полицияси Боку шаҳрида намойишчиларга қарши резина ўқлар, сув сепадиган қуроллар ва кўздан ёш оқизувчи газ қўллади. Норозилик акциясига мамлакат армиясида янги аскарларга нисбатан ёмон муносабатда бўлингани сабаб бўлган.\nОзодлик радиоси Озарбайжон хизмати маълумотига кўра, Озарбайжон армиясида ёш аскарларга нисбатан таҳқирловчи муносабат ва ўлим ҳолларидан норози бўлиб 10 март куни намойишга чиққан ўнлаб одам ҳибсга олинган.\nНамойиш қатнашчилари “Аскарларимиз ўлдирилишини тўхтатинг!” деган шиорларни айтиб қичқирган.\nКўплаб полиция ходими жойлаштирилгани ва йўллар тўсиб қўйилганига қарамай, Боку марказидаги намойишда тахминан 500 киши қатнашган.\nНамойишда армияда ўғиллари ўлган ёки зўравонликдан жабрларгани иддао қилинган аскарларнинг ота-оналари ҳам иштирок этган.\nНамойишчилардан бири Озолик мухбирига мамлакат армиядаги вазиятдан шикоят қилди.\n- Биз бундай адолатсизликка тоқат қила олмаймиз. Бу армиядаги нотўғри муносабат ва таҳқирлашдир. Бу халқимизга нисбатан геноцид эмасми? Улар 18 – 20 ёшдаги болаларимизни ўлдиришяпти, деди намойишда қатнашаётган аёллардан бири.\nТўқнашув содир бўлганидан кейин полиция намойишчилар ва журналистларга майдонни тарк этиш ҳақида буйруқ берди.\n8 март куни ўтказилган шу каби намойишда бир неча фаол қўлга олиниб улардан уч нафари ноқонуний равишда гиёҳванлик моддалари ва қуролларга эга бўлганликда айбланган эди.\nМухолифат раҳбарлари полиция шу йўл орқали якшанба кунига режаланган намойишни тўхтатишга уринганини айтган.\nЖорий йил 7 январ куни Жайхун Губатов исмли аскар армияда ўлгани Озарбайжонда норозилик акциялари бошланишига туртки бўлган. 10 март кунги намойиш ҳам шулардан бири эди.\nМудофаа вазирлиги Губатов юрак ҳуружидан ўлганини айтган. Бироқ марҳумнинг яқинлари Жайхун Губатов ўлдирилган деган ишончда.\nОзарбайжон ҳукумати қўшни Арманистонга ўз қудратини намойиш қилиш учун сўнгги йилларда ҳарбий ҳаражатларини ошириб келмоқда.\nЎтган асрнинг 90-йиллари бошида икки давлат аҳолисининг аксар қисми арман бўлган Озарбайжоннинг Тоғли Қорабоғ минтақаси учун уруш олиб борган.


Нима учун «Формула-1» пойгачилари фазогирлардан ҳам зўрроқ\n14:32 / 20.02.2017\nУчувчилар тайёрлаш тизимининг мақсади янада кучлироқ бўлиш ёки мушакларни кўз-кўз қилиш эмас, балки уларни ортиқча юкламаларни учишга халақит бермаган ҳолда бемалол ўзига қабул қилиб олишига мослаштириб боришдадир.\nЎта юқори босим ва юкламаларга қандай тайёргарлик кўриш керак?\nСўнгги вақтларда «Формула-1» танқидчилари натижаларга ҳайдовчиларнинг алоқаси йўқ бўлиб бораётгани ҳақида фикр билдиришмоқда: болидлар замонавий ва технологик жиҳатдан кучайиб кетдики шу даражада кучайиб кетдики, эндиликда пойгалар компьютер ўйинларига ўхшаб қолди. Ҳеч қандай қийин ва хавфли нарса йўқ – ҳаттоки энг даҳшатли фалокатдан ҳам ҳеч қандай жароҳатларсиз чиқиш мумкин. Сал бўлса ҳам истеъдоди бор бўлган инсон унга ўтириб, техник қарорлар ёрдамида керакли даражада ҳаракатланиши мумкин.\n«Формула-1» - юрак нуқтаи назаридан спортнинг энг катта талаб қўйилган тури. Пойгачининг юрак уриши бир ярим соатли пойга вақтида дақиқасига 196 зарбага, ўта муҳим вазиятларда эса 207 юрак уришига етади. Спорт клиникаларининг тасдиқлашича, бошқа ҳеч бир спорт турида бундай юқори юрак уриши қайд этилмайди.\nБироқ бу ҳали ҳаммаси эмас. Пойганинг ҳар бир сониясини инсон учун деярли максимал бўлган юрак уришида ўтказишнинг ўзи камлик қилади. Ҳайдовчи юраги иш жараёнида жиддий ўзгаришларга дуч келади. Узун тўғри йўлдан сўнг тўхташ нуқтасига келганда юрак уриши 160-170га етади. Тўхташ жараёнининг ўзида эса пульс бироз ўсади – бу бир сония давомида 50-60 зарба кўрсаткичига қадар тушиб кетиш учун рўй беради. Ҳайдовчилар бундай ҳолатда одатда тезликни оширишади.\nШу билан бир қаторда, кокпитдаги ўртада ҳарорат Цельсий бўйича 50 даражани ташкил этишини ёдда тутиш керак.\nҲар қандай киши ҳам бундай ўзгаришларга бардош бера олмайди. Бўлажак ҳайдовчиларнинг юраги босим ва юкламаларни қабул қилишга жиддий текширувдан ўтказилади. Бироқ бу – маълум бир мушаклар массасидан ошиб кетмаслик учун сабаблардан ҳам биридир. Белгиланган даражага вазн ва имкониятлар туфайлигина эришиб бўлмайди. Шунчаки ҳар бир ортиқча мушаклар килограми юракдан қон билан таъминлашни талаб этади, бу эса уни ошиб бораётган босимда хавф остига қўяди.\nШу сабабдан Себ Феттель ҳафтасига 35 соат машқ олиб боришини эшитганингизда (футболчилар энг фаол мавсумолди йиғинда 30 соатдан шуғулланишади) – у бу вақтнинг ҳар бир дақиқасини тренажёр залида ўтказаётгани ҳақидаги фикрга бормаслигингиз лозим. Асосан бу узун ва кўп куч талаб этувчи машқлар бўлиб, улар айнан юрак-қон томир тизимини мустаҳкамлашга қаратилган. Бунда спортнинг барча ўйин турлари – футбол, теннис, велокросс, триатлон, сузиш – барчасидан фойдаланилади.\nМақсад нафақат ўта юқори босимни ва юкламани кўтариш имконияти, балки тезликда тикланиш ҳамдир. Масалан, 15 километрли велокроссдан икки дақиқа ўтиб юрак уриши 80-85 зарбдан ошмаслиги керак. «Феррари» мураббийлари ўз пилотларини бассейндан тўпиқларда икки килограммли юк билан сузиб ўтишни тажриба сифатида қўллашгани ҳақида миш-мишлар юради.\n«Формула-1» пилоти тренажёр залида ҳар куни икки соат вақтини ўтказса ҳам, ундан турли бодибилдинг машқларини кутиш керак эмас. Тайёргарликдан кўзланган асосий мақсад янада кучлироқ бўлиш ёки мушакларни кўз-кўз қилиш эмас. Шунчаки мушаклар машинани бошқаришга халақит бермаган ҳолда босимни яхши қабул қилиши лозим.\nЭнг катта юкламалар бўйин ва елка соҳасига тўғри келади. Одатда катта тезликда бурилишларда пилотларга бошнинг шлем билан биргаликдаги оғирлиги (25 килограмм) миқдорида юклама тушади. «Сузуки» ва «Интерлагос» алоҳида соҳалари энг қийин саналади – бунда оғирлик 35 килограммга тенгдир. Бундай ҳажмдаги оғирликни кўтариш учун жуда кучли бўйин керак бўлади.\nБолиддаги бўйинга тушувчи босимга ўхшаш бўлган тренажёрлардан ташқари, тананинг бу қисмини ривожлантиришга ёрдам берувчи бир қатор бошқа машқлар ҳам бор. Пилот шлем кийиб, ёнбоши билан каравотга ётади. Бош кийимига махсус илмоқлар билан беш килограммли юклар уланади. Вазифа бошни горизонтал ҳолатда кўпроқ вақт ушлаб туришдан иборатдир. Пойгачи 10 дақиқа мобайнида бунга чидаб турса, тайёрланган деб ҳисобланади.\nШундан сўнг навбат қўлларга келади. Пилотлар учун панжаларни сиқиш кучи 60 килограммдан бошланади. Пойгачилар руль ғилдирагига ўхшаш бўлган махсус тренажёрдан фойдаланишади – унга шунингдек юкли штанга ҳам уланган. Руль буралса, юк кўтарилади ҳамда бурилишдаги юклама моделлаштирилади. Яхши тайёргарликка эга бўлган спортчи камида беш килограммли юк билан олти дақиқа вақтга бардош бериши керак.\nКейин эса қорин, елка, кўкрак мушакларига навбат келади. Бу жараён ҳам жуда муҳим. Тананинг бу қисмлари организм бўйлаб юкламаларнинг барқарор равишда тақсимланишини таъминлайди. Бунинг учун мураббийлар томонидан махсус машқлар ишлаб чиқилган.\nУмумий жисмоний ҳолатга ҳам катта эътибор берилади. Сабаби фалокат рўй берса, нафақат яхши машқ қилинган бўйин, балки бутун тана катта босимга учрайди. Масалан, Фернандо Алонсо Австралиядаги фалокатда 46 кг.лик юкламага дуч келди, бироқ ажойиб жисмоний ҳолати туфайли деярли зарар кўрмади (қовурғалари бироз жароҳатланган, холос).\nБу ерда турли қизиқарли жиҳатлар кўзга ташланади. Айртон Сенна пилот нафас олишда газга босиши, чиқарганда эса тўхташи кераклигини айтган. Бироқ замонавий шифокорларнинг фикрича, бурилиш пайтида нафасни ушлаб туриш бундай катта юрак уришида жуда катта хавфга олиб келади. Шунга қарамай, пойгачиларни тўғри нафас олишга ҳам ўргатишади.\nШунингдек диққатни бир жойга жамлаш ва реакция ҳам тайёргарликнинг муҳим жиҳатларида биридир. «Тиббиёт формуласи» клиникаси тадқиқотларига кўра, максимал реакция пойгадаги энг кичик вазиятларда керак бўлади, диққатни бир жойга жамлаш эса керакли ҳолатда тўғри қарор қабул қилишга туртки беради.\nДиққатни бир жойга жамлашга ёрдам берувчи бир қанча тренажёрлар бор. Масалан турли рангларда ёзилган сўзларга эга бўлган дисплей. Агарда ранг унга таъриф берган сўз билан мос тушса – “ҳақиқат” тугмасини, тўғри келмаса эса – “ёлғон” клавишасини босиш талаб этилади. Оддий туюлади, тўғрими? Аммо жавоб беришга атиги бир сония берилади ҳамда керакли тугмалар доимий равишда ўз ўрнини алмаштириб туради. Ушбу тестни биринчи иштирок этишидаёқ юз фоизга бажарган фақатгина бир пойгачи бор - Марк Жене.\nБир ярим соат катта жисмоний юклама ва босимда бўлиш нафақат танага мураккаблик туғдиради – онг ҳам доимий босимдан чарчайди. Айнан шунинг учун уни бир маромда ушлаб туриш муҳим. «Тиббиёт формуласи»нинг маълум қилишича, максимал равишда диққатни жамлаган пойгачи саралаш режимидаги ҳар бир айланада ортиқча жисмоний ҳаракатларсиз 0,2-0,3 сонияга ютиши мумкин.\nРеакциянинг ўрни жуда ҳам катта бўлмаса-да, пойгачилар бу билан шуғулланишда давом этмоқда. Женсон Баттон кабилар теннис тўпларини деворга шунчаки отишса, бошқалар ақлли конструкция ва пилотдан кетма-кетликда босиш талаб этиладиган чироқчалардан иборат Batak тренажёридан фойдаланади.\nАлбатта юқоридаги машқларнинг барчаси пойгачиларнинг ҳаттоки фазогирлардан ҳам кўра босимларга кўпроқ бардош бера олишига сабаб бўлиши шубҳасиз.\nФеттель «Формула-1» пойгасининг Венгрия Гран-приси ғолиби бўлди\nLiberty Media «Формула-1» чемпионатларининг янги хўжайинига айланди\nMercedes жамоаси «Формула-1» мавсумида муддатидан олдин чемпион бўлди


Бошқирдистонда ўз боласини олиб қочган ўзбекистонлик қўлга олинди\n03 декабр 2020, Тошкент вақти: 20:05\nсентябр 26, 2014\nБошқирдистонда ўзбекистонлик муҳожир ўз фарзандини ўғирлашда айбланмоқда. У россиялик аёлдан бўлган фарзандини Ўзбекистонга олиб чиқишга уринаётганида чегарачилар томонидан ҳибсга олинди.\nЖорий йилнинг 21 сентябри кечки пайт Бошқирдистондаги Стерлитамак шаҳри полиция бўлимларидан бирига 5 яшар қизчаси ўғирлангани хабар қилган аёл мурожаат қилди.\nБошқирдистон Республикаси Ички ишлар вазирлиги расмийси бола ўғрилигида айбланиб, Стерлитамак фуқароси бўлган бу аёлнинг собиқ эри – ўзбекистонлик муҳожир дарҳол қидирувга берилганини айтди.\n- У Ўзбекистондан махсус келган экан. Собиқ рафиқаси яшайдиган уйнинг ҳовлисида қизалоқ бувиси билан сайр қилиб юрган. У қизчани олиб, машинага ўтқизади ва олиб кетади. Биз полицияда уни қидирувга бердик ва у ҳақда маълумотларни қўшни вилоятларга тарқатдик. Эртаси куни, ўғирлашдан 8 соатлар ўтиб, ота-бола Ўзбекистонга чиқиб кетишда Оренбург вилояти чегарасида ушлаб қолинди, - дейди полиция бошқармаси вакили.\nЧегарачилар ўғирланган беш яшар болани ўзининг ўзбекистонлик бувиси ва отаси билан машинадан топгани айтилди.\nТерговчилардан маълум бўлишича, исми сир сақланаётган ўзбекистонлик меҳнат муҳожири 2008 йилда Стерлитамакда рус аёли билан оила қурган. Тинимсиз оилавий жанжаллар туфайли улар бир неча йилдан кейин ажрашишга қарор қилган.\nБироқ, оиласи бузилиб кетган эр-хотин бола ким билан қолиши масаласида келиша олмаган. 2013 йилда эр фарзандини хотинининг рухсатисиз аллақачон Ўзбекистонга олиб чиққани, онанинг босими остида эса ҳуқуқ-тартибот органлари болани Россияга қайтариб олиб келганини билдиришди Бошқирдистон полиция бошқармасида.\n- Билишимча, улар ҳозир никоҳини бекор қилиш арафасида. Болани эса онасига соғ-омон топширдик. Ҳозирда тергов Бошқирдистон бўйича Тергов қўмитасига топширилди, чунки Жиноят Кодекснинг 126 моддаси, яъни одам ўғирлаш билан айнан улар шуғулланади, деди Евгений.\nБошқирдистон Республикаси бўйича Тергов қўмитасида Озодлик сўровига бола ўғирлашда айбланаётган ўзбекистонлик вақтинчалик ҳибсга олинганини тасдиқлади.\nҲозирда терговчилар ҳодиса тафсилотларини ўрганиб, жиноий иш қўзғатиш-қўзғатмаслик масаласини кўриб чиқаётгани маълум қилинди.


Тошкентда фоҳишаликка қарши кураш бўйича кўрилаётган чоралар таъсирчан эмас, деб маълум қилди шаҳар Ички ишлар бош бошқармаси бошлиғининг ёшлар масалалари бўйича ўринбосари, полковник Маҳкам Вафоев.\nТошкент шаҳрида ҳуқуқбузарликларнинг олдини олиш масаласига бағишлаб сенаторлар ва депутатлар иштирокида ўтган мажлисда сўз олган Маҳкам Вафоев пойтахтда фоҳишаларнинг фаолиятини тугатиш билан боғлиқ муаммоларни гапириб ўтди. Бу ҳақда Kun.uz мухбири хабар бермоқда.\n«Ҳар куни фоҳишаларга қарши тадбир ўтказамиз. Бир кунда 50га яқин фоҳишани йиғиб олиб келамиз. Олиб келгач, 3 соат ушлаб туришимиз керак, лекин кейин қаёққа олиб борамиз? Судгами? Судда шантаж, инсон ҳуқуқларини пеш қилишади. Жарима солсак, пулини тўлаб, чиқиб кетаверади.\nШаҳар милиция бўлимига олиб бориб, 3 соат ушлаб тургандан кейин нима қила оласан, деб шантаж қилади. Камига видеога олиб, интернетга ҳам чиқариб юборади. Маъмурий қамоққа олиш чораси белгиланди. Лекин қамоқдан чиққандан кейин ҳам яна ўша ишини бошлайди.\nБундай фаолият билан шуғулланаётганларнинг муҳокамасини маҳаллада ҳам ўтказамиз, лекин фойдаси йўқ. Уларнинг аксарияти бошқа ҳудудлардан келгани учун маҳалласида ҳеч ким танимайди», деди пойтахт ИИББ бошлиғи ўринбосари.


"Ўзбекистон Республикаси Давлат байроғи тўғрисида"ги Қонун 1991 йил 18 ноябрда Ўзбекистон Республикаси Олий Кенгашининг навбатдан ташқари ўтказилган VII Сессиясида қабул қилинган. Давлат байроғи ва унинг рамзи бугунги Ўзбекистон сарҳадида қадимда мавжуд бўлган давлатлар билан тарихан боғлиқлигини англатади ҳамда республиканинг миллий-маданий анъаналарини ўзида мужассамлаштиради.\n6. Юлдузлар барча учун руҳоний, илоҳий тисмол саналган. Ўзбекистон Республикаси Давлат байроғидаги 12 юлдуз тасвири ҳам тарихий анъаналаримиз, қадимги йилномамизга бевосита алоқадор. Бизнинг ўн икки юлдузга бўлган эътиборимиз Ўзбекистон сарҳадидаги қадимги давлатлар илмий тафаккурида нужум илми тараққий этганлиги билан ҳам изоҳланади. Давлат байроғимиздаги 12 юлдуз тасвирини ўзбек халқи маданиятининг қадимийлиги, унинг комилликка, ўз тупроғида саодатга интилиши рамзи сифатида тушуниш лозим.


20.11.2019 Чоп этиш учун\nОлий Мажлис Қонунчилик палатасининг жорий йил 14 ноябрида ўтказилган палата мажлисида “2020 йил учун Ўзбекистон Республикасининг Давлат бюджети тўғрисида”ги қонун лойиҳаси концептуал жиҳатдан маъқулланган эди.\nАйни пайтда парламент қуйи палатасининг барча қўмиталари, сиёсий партиялар фракциялари ҳамда Ўзбекистон Экологик ҳаракати депутатлар гуруҳи йиғилишларида ушбу қонун лойиҳаси кенг муҳокамада бобма-боб, моддама-модда кўриб чиқилмоқда.\nЭътиборлиси, қўмиталар, ишчи гуруҳларида кечаётган қизғин муҳокамалар жараёнида депутатлар томонидан илгари сурилган таклиф ва фикр-мулоҳазалар ҳар томонлама ўрганилиб, ҳар бир модда муҳокама қилинаётгани сабабли жуда кўп тортишувлар келиб чиқмоқда.\nБунинг натижасида қонун лойиҳасига бир қатор зарур ўзгаришлар ҳам киритилмоқда. Депутатлар томонидан илгари сурилган таклифга кўра, қонун лойиҳасининг 19-моддасига қўшимча равишда маҳаллий бюджетларга юридик шахслардан олинадиган фойда солиғининг бир қисми алоҳида йирик солиқ тўловчилардан ва Ўзбекистон Республикасида доимий фаолият олиб борувчи муассаса орқали фаолият юритувчи Ўзбекистон Республикаси норезидентлари, шунингдек, тўлов манбасида ушлаб қолинадиган норезидентлар даромадларидан ташқари, 50 фоизини қолдириш нормасини киритиш таклиф этилмоқда.\nАлоҳида таъкидлаш лозимки, депутатлар томонидан ҳар томонлама чуқур ўрганишлар асосида қизғин кечаётган баҳс-мунозаралар давом этмоқда. Эътиборлиси, қонун лойиҳасини пишитиш жараёнида депутатлар томонидан кўтарилган бу каби таклиф ва мулоҳазалардан аксарияти инобатга олинмоқда.\nКўришлар сони: 615


Жума, 14 Апрел 2017 18:30\nИнститут ходимлари тайёрлаган ҳисоботга кўра, 2012 йилдан 2016 йилгача ўтган вақт мобайнида бутун дунё бўйлаб сотилган қуролнинг 33 фоизи Қўшма Штатлар ҳиссасига тўғри келган. АҚШ 100 га яқин, Россия эса 50 та давлатга қурол-яроғ етказиб беради.\nАҚШ қурол етказиб берадиган асосий давлатлар – Саудия Арабистони (умумий экспортнинг 13 фоизи), Бирлашган Араб амирликлари (8,7 фоиз) ва Туркия (6,3 фоиз). Кейинги 5 йилда АҚШнинг қурол-яроғ экспорт ҳажми 21 фоизга ўсган.\nИккинчи ўриндаги Россиянинг глобал экспортдаги улуши 23 фоизга тенг. Россиядан охирги 5 йилда энг кўп қурол сотиб олган давлатлар — Ҳиндистон (умумий экспортдан 38 фоиз улуш), Вьетнам (11 фоиз) ва Хитой (11 фоиз). Бу 5 йилда Россия 50 та давлатни қуроллантирган.\nУчинчи ўринга 6,2 фоизлик кўрсаткич билан Хитой жойлашди. Хитойликлардан жаҳоннинг 37 мамлакати қурол-яроғ харид қилади.\nОхирги 5 йилда энг кўп миқдорда қурол импортини амалга оширган давлатлар – Осиё ва Океания (умумий импортнинг 43 фоизи). Кейинги ўринларда Яқин Шарқ мамлакатлари (29 фоиз), Европа (11 фоиз), Жанубий ва Шимолий Америка давлатлари (8,6 фоиз) ҳамда Африка (8,1 фоиз) турибди. Сўнгги 10 йилда Осиё, Океания ва Яқин Шарқ мамлакатларининг қурол импорт ҳажми ошган, Европа, Шимолий ва Жанубий Америка ҳамда Африкада эса бу борадаги кўрсаткич пастлаган.\nЭнг йирик қурол импортерлари рўйхатининг бешлигидан Ҳиндистон (13 фоиз), Саудия Арабистони (8,2 фоиз), БАА (4,6 фоиз), Хитой (4,5 фоиз) ва Жазоир (3,7 фоиз) ўрин олган.\nРоссияликларнинг 11 та компанияси 100 та етакчи қурол ишлаб чиқарувчилар рўйхатига кирган. 2015 йилда бу компаниялар қурол сотишдан 30,1 млрд. доллар даромад кўрган. Бу бир йил аввалги кўрсаткичларга нисбатан 6,2 фоизга ўсиш демакдир.\nМанба: Дунё ОАБлари\nУшбу бўлимдаги бошқа мақолалар: « Ҳамма террорчилар – мусулмонми? Скандинавия давлатларида Ислом дини »


Янада арзон Redmi K30 5G сотувга чиқди – Realme «дамини олсин»! - Terabayt.Uz\nҚарши олинг: Huawei ўзининг энг қиммат маҳсулотини тақдим этяпти\nАтиги 188 долларлик мини-компьютер Windows, Linux ва Arduino билан ишлай олади! (+видео)\nЯнада арзон Redmi K30 5G сотувга чиқди – Realme «дамини олсин»!\nXiaomi корпорациясининг Redmi K30 модели энг арзон 5G-смартфон сифатида ҳам машҳур бўлган. Унинг 4G-версияси аввалроқ савдога қўйилган, 7 январдан эса флагманнинг 5G-талқини сотила бошлаган ва икки соатдаёқ талаш бўлган эди. Лекин унинг рақиби...\nЎҚИНГ: Redmi K30 энди энг арзон 5G-смартфон эмас! Лекин буям вақтинчалик...\nХулласи калом, Xiaomi бугун – 14 январдан ўз ватанида Redmi K30 5G смартфонининг иккинчи партиясини савдога қўйди. Унинг биринчи партияси фақат конфигурациядаги – 8/128 гигабайтлик тезкор/ички хотирага эга вариантидан иборат эди. Гарчи бу нисбатан қиммат – 375 АҚШ долларига тенг бўлса-да, барибир бозорда энг арзон 5G-смартфон сифатида хит бўлган.\nЭнди эса Redmi K30 5G янада арзон нархлардаги икки хил хотира конфигурациясига эга вариантларда ҳам сотила бошлади. Унинг тезкор хотираси 6, ички хотираси 64 гигабайт бўлган варианти атиги 289 доллар, 6/128 гигабайтлиги эса 332 доллардан сотилмоқда.\nШу тариқа, ушбу модел яна бешинчи авлод уяли алоқа тармоғини қўлловчи энг арзон смартфон бўлиб олди. Унинг асосий рақиби – Oppo корпорацияга қарашли арзончи бренднинг Realme X50 флагмани эса 360 доллардан бошланувчи нархларда баҳоланган. Афсуски, улар фақат маҳаллий бозорга чиқарилган; «Осмон ости салтанати»дан ташқарига расман етказиб бериши ҳақида ҳозирча аниқ маълумот йўқ.\nЎҚИНГ: Xiaomi ҳали тақдим этмаган Mi 10 5G сотувга чиқди: нархи ва жиҳатлари билан танишинг!\n#Oppo #Xiaomi #андроид смартфон #нархлар #Xiaomi Redmi K30 #Realme X50 #Oppo Realme X50 5G


Хитойда Airshow China халқаро авиасозлик кўргазмаси ўз ишини бошлади\n08:45 / 01.11.2016\nАрхив сурат / ИТАР-ТАСС\nСешанба, 1 ноябрь куни Хитойнинг Чжухай шаҳрида Халқаро авиация-космик кўргазмаси Airshow China-2016 очилди. 6 ноябргача давом этувчи кўргазманинг ишчи дастурларида мазкур турдаги техникаларни ишлаб чиқарувчилар ва харидорлар ўртасида савдо шартномалари имзоланиши кутилмоқда.\nКўргазмада ҳарбий ва фуқаролик авиатехникаси, космик техника ва қурилмалар, авиаускуналар ва қуроллар, авиация ва ракета двигателлари, аэропортлар учун навигация ускуналари каби техникалар намойиш этилади.\nТашкилий қўмитанинг ТАСС агентлигига маълум қилишича, авиасалонда 700дан ортиқ компания иштирок этмоқда. Уларнинг 45 фоизи хорижий мамлакатлар корхоналаридир. Экспозициялар 11та павильонда жойлаштирилган. Стратегик майдончада 150дан ортиқ парвоз қилувчи аппаратлар намойиш этилмоқда. Кўргазма ишини ёритиш мақсадида 315та ОАВ рўйхатдан ўтган.\nМаълум қилинишича, Россия мудофаа саноати кўргазмада 220дан ортиқ турли маҳсулотини харидорлар эътиборига ҳавола этади. Кўргазма мезбони Хитой ҳам авиация соҳасидаги янги маҳсулотлари ва ютуқларини намойиш этишга қарор қилган.\nХитой Airshow China авиация-космик кўргазма Чжухай


ҚР Мажилиси раиси Швейцария Парламенти раиси билан парламентлараро ҳамкорликни муҳокама қилди\nNUR-SULTAN. Kazinform – Қозоғистон Праламенти Мажилиси раиси Нурлан Нигматулин Швейцария Федерал Aссамблеяси Миллий кенгаши раиси Aндреас Эби бошчилигидаги делегацияни қабул қилди, деб хабар беради Kazinform Мажилис матбуот хизматига таяниб.\nМажилис раиси Швейцария Федерал Aссамблеяси Миллий Кенгаши Раисининг Қозоғистонга биринчи расмий ташрифига ва унинг тарихий аҳамиятига, Қозоғистон мустақиллигининг 30 йиллиги ва Швейцария Конфедерациясининг 730 йиллигига тўғри келганига алоҳида эътибор қаратди.\nБундан ташқари, томонлар икки мамлакат ўртасидаги ҳамкорликни, жумладан, парламентлараро ҳамкорликни ривожлантириш бўйича фикр алмашдилар.\nНурлан Нигматулин таъкидлаганидек, Швейцария мамлакатимизнинг Европадаги муҳим сиёсий, савдо -иқтисодий ҳамкори ҳисобланади. 29 йиллик ҳамкорлик давомида Нур-Султан ва Берн ўртасидаги ҳамкорлик барча соҳаларда муваффақиятли ривожланмоқда. Шу билан бирга, Қозоғистоннинг Биринчи Президенти Нурсултон Назарбоев Қозоғистон-Швейцария ҳамкорлигига мустаҳкам пойдевор қўйди ва икки мамлакат ўртасидаги ҳамкорликни ривожлантиришга катта эътибор қаратди, - деди Мажилис раиси.\nУчрашув давомида Мажилис раиси Президентимизнинг сиёсий, иқтисодий ва ижтимоий ислоҳотлари ҳақида батафсил гапирди.\nНурлан Нигматулиннинг сўзларига кўра, Швейцария Қозоғистоннинг энг йирик савдо ҳамкорларидан биридир. Бу мамлакат иқтисодиётимизга 30 миллиард доллар сармоя киритди. долларга яқин сармоя киритди. Қозоғистонда Швейцария сармояси иштирокида 400 дан ортиқ корхона мавжуд.\nНурлан Нигматулин Қозоғистон сиёсий мулоқот, савдо -иқтисодий, сармоявий ва маданий -гуманитар алоқаларни янада мустаҳкамлашдан манфаатдор эканини таъкидлаб, барча соҳаларда, жумладан, қонун чиқарувчи органлар ўртасидаги ҳамкорлик муҳимлигини таъкидлади.\nЎз навбатида, Aндреас Aби Қозоғистон катта ҳудудга эга бўлган дунёдаги энг йирик давлатлардан бири эканини, мамлакатимиз жадал иқтисодий тараққиётга, модернизациядаги юксак ютуқларга ва кучли демократик тамойилларга эга эканлигини қайд этди\nУчрашувда томонлар икки мамлакат ўртасидаги чуқур тарихий ва маданий алоқаларни қайд этиб, мамлакатларимиз ўртасидаги муносабатларни барча соҳаларда янада муваффақиятли ривожлантириш учун катта имкониятлар мавжудлигини таъкидладилар.\nКалит сўзлар: Мажилис, Қозоғистон мустақиллигининг 30 йиллиги,


Самарқандда тунги вақтда автомашиналардан буюмларни ўғирлаган 21 ёшли йигит ушланди - zarnews.uz\nСамарқанд шаҳар ИИБга Хўжа Ахрор Вали маҳалласида яшовчи, фуқаро ариза билан мурожаат қилиб, 2022 йил 2 январь куни соат тунги 00:10 ларда Самарқанд шаҳри Заргартепа маҳалласида турган “Damas” русумли автомашинасидан, 800 000 сўмлик видеотасвирга олиш ускунаси номаълум шахс томонидан ўғирланганини айтган.\nХудди шунга ўхшаш ҳолат бўйича яна Заргартепа маҳалласидан бошқа бир фуқаро соат тунги 02:00 ларда уйи олдида турган “Nexia-2” машинасидан баҳоси 300 000 сўмлик видеотасвирга олиш ускунаси ва 50 000 сўм пули йўқолганини маълум қилган.\nШаҳар ички ишлар идоралари ходимлари томонидан олиб борилган қидирув ишлари давомида ушбу жиноятни Самарқанд шаҳри Сўзангарон кўчасида яшовчи, 2000 йилда туғилган 21 ёшли шахс содир этгани аниқланган.\nГумонланувчидан бир неча хил видеорегистратор, "антирадар", шнурлар, темир линейка, USB, 32 ГБ хотирага эга телефон флешкаси, атир ва 1, 5 млн сўмлик пул маблағлари ашёвий далил сифатида ҳужжатлаштириб олинган.\nСамарқанд вилояти ИИБ Ахборот хизмати хабарига кўра, мазкур ҳолат юзасидан жиноят иши қўзғатилган.\nТеглар: машина ўғирлик\nҚабр тошларини ўғирлаган шахсларга жиноят иши очилди\nСамарқандда банкоматни ўмармоқчи бўлган шахс ушланди\nПахтачидаги хонадонга девор ошиб кириб 60 миллион сўмни ўғирлаган шахс ушланди


32-тур, 2 апрель, соат 16:45\n01.Брэд Гузан (Д)\n31.Марк Банн (Д)\nРубен Лофтус-Чик (26)\nАлешанндре Пато (45+3-пенальти)\nПедро Родригес (46, 59)\n27.Ямал Блэкмэн (Д)\n90+3' Ўйин якунланди. "Астон Вилла" - "Челси" - 0:4.\n88' Айюнинг узатмасидан кейин Грилиш дарвозага узоқ бўлмаган масофадан зарба йўллади. Ноаниқ\n87' Эшли Вествуд огоҳлантирилди\n85' Хаттон иккинчи сариқ карточкани олиб, майдонни тарк этди\n84' Вууууҳ! Кеннеди бирга бир вазиятда тўпни дарвозабоннинг ёнидан ўтказди. Тўп устун ёнидан ўтиб кетди...\n82' "Астон Вилла"да ўзгариш: Гейе ўрнига Жордан Лиден тушди\n78' Алан Хаттон огоҳлантирилди\n77' "Астон Вилла" мухлислари баннерлар кўтариб, ўзига хос акцияни бошлаб юборишди. Баннерларда "Ўтмишни ҳурмат қилмаган жамоанинг келажаги йўқ", деган ёзувлар бор\n74' "Челси"да ўзгариш: Педро ўрнига Жейк Кларк-Салтер тушди\n72' Мезбонлар икки яхши имкониятдан фойдалана олишмади. Боз устига, ҳакам "Челси" дарвоза томон тоза пенальтини бермади\n68' Мезбон футболчиси ўнг қанотдан жарима майдончасига кирди ва дарвозабон майдончасига кучли узатма берди. Грилиш тўпга бироз ета олмади...\n66' "Астон Вилла"да ўзгариш: Карлес Хиль ўрнига Жек Грилиш тушди\n65' Оскар Патони бирга бир вазиятга чиқаришга уринди. Ҳимоячи тўпни қайтариб қолди\n60' Карлос Санчес огоҳлантирилди\n59' ГОООЛ! Педро Родригес, 0:4! Оскарнинг узатмасидан кейин Пато чап қанотдан жарима майдончасига кирди ва олис бурчак томон зарба берди. Гузан тўпни қайтарди. Қайтган тўпни Педро ўткир бурчак остида дарвозага жойлади!\n56' "Астон Вилла" босимни оширмоқда. Мезбонлар иккита бурчак тўпини ва бир марта жарима тўпини ўйинга киритишди\n53' "Челси" амалда ўйин тақдирини ҳал қилиб қўйди. Бугунги 3 очкодан кейин Хиддинк шогирдлари очколар сонини 44тага етказиб олишади.\n50' Жордан Айю олис масофадан кучли ва хавфли зарба йўллади. Куртуа иккинчи уринишда тўпни эгаллаб олди\n46' ГОООЛ! Педро Родригес ҳисобни 0:3 кўринишига келтирди!\n45+4' Биринчи бўлим якунланди. "Астон Вилла" - "Челси" - 0:2. Танаффус\n45+3' ГОООЛ! Алешандре Пато, 0:2! Кучли зарбани Гузан қайтара олмади\n45+2' Пенальти! "Астон Вилла" дарвозасига!\n45+1' Лондонликлар яхши вазиятдан фойдалана олишмади. Фабрегас жариа майдончаси ичида тўпни қабул қилиб, зарба бериш ўрнига, товони билан узатма беришга қарор қилди ва тўп йўқотилди\n45' Вууууҳ! Ҳимоячиларнинг хатосидан кейин Лофтус-Чик рақиб жарима майдончасига ташқарисидан тўпни эгаллаб олди ва 16 метрлардан зарба берди. Тўп устун ёнгинасидан ўтиб кетди...\n41' Вууууууҳ! Чап томондан етказилган узатмани Айю жарима майдончаси ичида қабул қилди ва 3 ҳимоячи орасида бўлишига қарамай, зарба беришга муваффақ бўлди. Тўп шундоққина устун ёнидан ўтиб кетди\n38' Лондонликлар ижросидаги жарима тўпи хавфли бўлди. Фабрегас етказиб берган тўпни Миазга дарвозабон майдончасидаги Иванович томон бурди. Дарвзабон тўпни ушлаб олди\n37' Вууууҳ! Фабрегаснинг узатмасидан кейин Баба Раҳмон бирга бир вазиятга чиқиб кетди ва ўткир бурчак остидан зарба берди. Гузан оёғи билан зарбани қайтарди\n34' Жордан Айю юмшоқ тарзда дарвоза бурчаги томон зарба берди. Курта тўпни эгаллаб олди\n33' Шундоққина жарима майдончасига чизиғҳи олдида Фабрегас Айюни чалиб йиқитди\n31' Хавфли вазият! Айю чап қанотда туриб жарима майдончасига кирган Гестедега узатма берди. Ҳужумчи ўткир бурчак остида зарба йўллади. Тибо тўпни ушлаб қола олмади. Ҳимоячи тепиб юбораётган тўп Айюга келди ва дарвоза томон кетди. Куртуа тўпни эгаллади\n29' "Астон Вилла" футболчиси Идрисса Геце ва "Челси" ярим ҳимоячиси Сеск Фабргеас огоҳлантирилди\n26' ГОООООЛ! Рубен Лофтус-Чик, 0:1! Ҳужумни Жон Оби Микель бошлаб берди. У тўпни Педрога, Родригес эса ўнг қанотдан ҳужумга қўшилган Аспиликуэтага узатма берди. Қанот ҳимоячсининг узатмасини Лофтус-Чик дарвоза томон бурди. Тўп ҳимоячининг оғига тегиб, ўз йўналишини бироз ўзгартирди ва тўрга бориб тушди\n23' "Челси"да ўзгариш: Лоик Реми жароҳат олиб, майдонни тарк этди. Алешандре Пато майдонга тушди\n22' Жордан Айю жарима майдончаси ташқарисидан зарба йўллаб, бурчак тўпи ишлади. Бурчакдан етказилган узатмага Лескотт бош билан зарба берди. Ҳимоячи қайтарди\n19' Вуууҳ! Фабрегаснинг узатмасидан кейин Педро жарима майдончаси ичида тўпни қабул қилди ва яккама-якка вазиятда дарвозани ишғол қилди! Аммо офсайд!..\n15' Мезбонлар футболчиси олис масофадан зарба йўллади. Куртуа тўпни ушлаб олди\n11' Вуууууҳ! "Челси" бурчак тўпни ўйинга киритди. Ҳимоячилар қайтарган тўпни Педро эгаллади ва бир ҳимоячини чалғитиб, "тўққизлик" томон зарба берди. Тўп бирозгина тўсин устидан ўтиб, тўрнинг юқори томонини силаб ўтиб кетди\n10' "Астон Вилла" чап қанотда белгиланган жарима тўпини ўйинга киритди. Бош билан берилган зарбадан сўнг тўпни Куртуа эгаллаб олди\n6' Ўйин асосан майдон марказида кечмоқда. Ҳозирча хавфили вазиятлар йўқ\n2' "Челси"дан яхши комбинация. Педронинг узатмасидан кейин Фабрегас тўпни жарима майдончаси ичида қабул қилди ва ўткир бурчак остида зарба беришга уринди. Тўп ҳимоячининг оёғидан майдонни тарк этди. Бурчакдан етказилган узатмани мезбонлар қайтаришди\n' "Челси" эса еврокубоклар йўлланмаси учун кураш олиб бормоқда\n' Бирмингемликлар 16 очко билан жадвалнинг энг қуйи поғонасини эгаллаб туришибди. "Вилла"нинг АПЛда жон сақлаб қолиши жуда ва жуда қийин бўлиб қолган\n' Ассалому алайкум, қадрли футбол мухлислари. ФИФА кунлари якунига етиб, Европа миллий чемпионатларига эътиборимизни қаратамиз. АПЛ. "Астон Вилла" ўз майдонида "Челси"ни қабул қилмоқда


Мухторхон Ташходжаев Халқаро ва Осиё Паралимпия қўмиталари президентлари билан учрашди\n18 ноябрь, 2019, 09:09 140\nЎтган ҳафта Бирлашган Араб Амирликларининг Дубай шаҳри мезбонлиги остида ўтган пара атлетика бўйича Жаҳон чемпионати ўз ниҳоясига етди.\nКеласи йили Токиода бўладиган Паралимпия ўйинларига тўғридан-тўғри йўлланмаларни тақдим этадиган ушбу мусобақада терма жамоамиз вакиллари муваффақиятли иштирок этди.\nУшбу жаҳон чемпионати доирасида Ўзбекистон Миллий Паралимпия ассоциацияси раиси Мухторхон Ташходжаев Халқаро паралимпия қўмитаси президенти Эндрю Парсонс ҳамда Осиё Паралимпия қўмитаси президенти Мажид Рашед билан учрашди.\nУчрашув давомида томонлар мамлакатимизда Паралимпия ҳаракатини янада оммалаштириш ҳусусида фикр алмашишди ва кенг кўламли, кўп томонлама ҳамкорликни ривожлантириш истиқболларини муҳокама этишди. Келажакдаги ушбу умумий лойиҳалар барча қийинчиликларга қарамасдан, куч ва ғайратга тўла бўлган спортчиларимизнинг кейинги фаолиятида муҳим аҳамият касб этиши эътироф этилди.\nУчрашув давомида Ўзбекистон Миллий Паралимпия ассоциацияси раҳбари юртимизда жисмоний тарбия ва спортни оммалаштиришга, ҳусусан Паралимпия ҳаракатини ривожлантиришга бўлган эътибор ҳақида гапирди.\n“Сўнгги йилларда муҳтарам Президентимиз ташаббуслари билан жисмоний имконияти чекланган ёшларни жамиятга фаол интеграциялашувини таъминлаш, уларни жисмоний тарбия ва спортга кенг жалб этиш натижасида Республикамизнинг турли худудларидан янги иқтидор эгалари кашф этилмоқда. Бунинг самараси ўлароқ спортчиларимиз ўз иқтидор ва салоҳиятларини ишга солган ҳолда халқаро миқёсдаги нуфузли мусобақаларда юртимиз байроғини баланд кўтаришмоқда”, - деди Мухторхон Ташходжаев.\nЎз ўрнида Халқаро паралимпия қўмитаси президенти ҳам мамлакатимизда Паралимпия ҳаракатига бўлган қизиқиш ошиб бораётгани ҳақида фикр билдирди.\n“Ўзбекистонда Паралимпия спорт турларига бўлган қизиқиш кескин ошиб бормоқда. Буни ўзбекистолик спортчиларнинг жаҳон ареналарида қайд этаётган натижаларидан ҳам билиш мумкин. Албатта, бунинг замирида катта меҳнат ва ўзига яраша машаққат ётади. Бунда Ўзбекистон Миллий Паралимпия ассоциациясининг ҳиссаси юқори”, - деди Эндрю Парсонс.\nМаълумот ўрнида, Пара атлетика бўйича Ўзбекистон терма жамоаси бу галги жаҳон чемпионатида тарихий натижани қайд этди. Дунё биринчилигида илк бор 8 та медални қўлга киритган спортчиларимиз мусобақани умумжамоа ҳисобида кучли ўнликда якунлашди.


Чеченистон давлат раҳбари Рамзан Қодиров: Шайх Усмонхон Aлимов жуда доно, тақводор ва камтар одам эдилар… » O'zbekiston musulmonlar idorasi Qashqadaryo viloyati vakilligi rasmiy sayti\n16-08-2021, 10:58 42 Ўқиш режими + -\n“Улар 1980 йиллардан бери таниш эдилар, Тошкент ислом институтида бирга ўқишган. Мен ҳам Усмонхон Aлимов билан кўп марта учрашганман. Биз нафақат Грознийда, балки Ўзбекистонда ҳам кўришганмиз. Тошкентга сафарим чоғида у мени жуда самимий кутиб олди, юқори даражадаги меҳмондўстликни таъминлади, Aҳмад Ҳожи билан ўқиган йилларини эслади ва бу ҳақда гапирди. У жуда доно, тақводор ва камтар одам эди”, – деган у.\n“У ўз ҳаётини ислом динини ўрганиш ва тарқатишга бағишлаган, у Қуръон ва Суннат ҳақида бебаҳо билим олган кўплаб таниқли ислом одамларини тарбиялаган. 2006 йилдан Ўзбекистон мусулмонлари идораси раиси вазифасида фаолият олиб борган. Шайх ваъзларида ҳар доим яхшиликка чақириб, ҳаромдан эҳтиёт бўлишни айтган. Шу кунларда бизнинг қалбимиз қардош Ўзбекистон халқи билан. Ўзбекистоннинг муҳтарам Президенти Шавкат Мирзиёевга, Шайх Усмонхон Aлимовнинг оиласи ва яқинларига самимий ҳамдардлик билдираман! Aллоҳ таоло биродаримизга раҳм қилсин!”, – деган Чеченистон раҳбари.